
BABOS ÉTELEK

BAB SÜTŐBEN SÓLETT MÓDRA

(FÁSZOLIÁ SZTO FURNÓ)

Hozzávalók:

(4 személyre)

1/2 kg fehér száraz bab

10 dkg árpa

füstölt húsdarabok ízlés szerinti mennyiségben

2 kisebb hagyma

1 cikk fokhagyma

2 babérlevél

1 csésze paradicsomszósz

1 csésze olívaolaj

Elkészítés:

1. A babot jól átmossuk majd az árpával együtt egy éjszakára beáztatjuk. Másnap lemossuk és beleöntjük egy jól záró fedeles, magas oldalú tepsibe.

2. A hagymából, olajból és füstölt húsból pörköltet készítünk Hozzáöntjük a babhoz és az árpához.

3. Hozzáadjuk a két babérlevelet, cikk fokhagymát, paradicsomszószt majd felöntjük annyi vízzel hogy 2 ujjnyira ellepje a babot. Lefedjük és lassú tűzön megsütjük. Ha este betesszük 150 fokra, reggelre készre van főve.

FEKETE SZEMŰ BAB PARADICSOMOSAN

(FÁSZOLIÁ MÁVROMÁTIKÁ KOKKINISZTÓ)

Hozzávalók:

1 fej vöröshagyma

2-3 közepes babérlevél

1 paradicsomkonzerv (40 dkg) vagy friss turmixolt paradicsom

egy csipet szárított rozmaringlevél

1/2 kg feketeszemű bab beáztatva azelőtti estéről

olívaolaj

Elkészítés:

Először sós vízben megfőzzük a babot és leszűrjük. Az apróra vágott hagymát megfuttatjuk az olajon, felöntjük a paradicsomlével, beletesszük a babérleveleket, rozmaringot, sót és egy ideig rotyogtatjuk hogy minden összefőjön. Ezután a szószba zúdítjuk a babot, ha még kell lé akkor a bab saját főzőlevét használjuk erre a célra. Összerotyogtatjuk babgulyásszerűre és tálaljuk.

PARADICSOMOS ÓRIÁSBAB SÜTŐBEN

(GIGÁNTESZ SZTO FURNÓ)

Hozzávalók:

1/2 kg óriásbab

1/2 kg hagyma

1 1/2 csésze olívaolaj

1 konzerv paradicsom (400 gr) vagy turmixolt paradicsom

zeller és petrezselyemzöld tetszőleges mennyiségben

Elkészítés:

A babot beáztatjuk éjszakára majd addig főzzük vízben amíg megpuhul. Beöntjük egy tepsibe. A hagymát apróra vágjuk és a fél pohár olajjal üvegesre pirítjuk, majd ráöntjük a paradicsomlevet vagy az összeturmixolt paradicsomot és összerotyogtatjuk. Ezután ezzel a mártással leöntjük a babot, megszórjuk az apróra vágott zölddel és kipótoljuk a bab lefőtt vizével hogy ellepje a babot, tehát legyen jó kétujjnyi massza a tepsiben. Hozzáadjuk az olívaolajat (ez akkor finom ha jó bőven van olaj alatta) és kisütjük amíg beissza a vizet, sűrű mártásos állagú lesz és a bab teteje megpirul.

ÓRIÁSBAB SPENÓTTAL

(GIGÁNTESZ ME SZPÁNÁKI)

Hozzávalók:

(6 személyre)

1/2 kg száraz óriásbab

2 1/2 csésze spenót apróra vágva és párolva

3-4 közepes hagyma apróra vágva 

3/4 csésze olívaolaj

1/2 kg túlérett paradicsom

vagy 1 doboz (400 gr) konzerv paradicsom

só, bors

Elkészítés:

A babot előző este beáztatjuk. Ha ezt elfelejtjük, akkor a következőképpen járunk el:

Megmossuk a babot, fazékba tesszük, annyi vizet adunk hozzá hogy ellepje. Felfőzzük, majd lehúzzuk a tűzről és egy órát lefedve hagyjuk ázni a forró vízben. Egy óra múlva leöntjük a vizet, és újból felöntjük annyi forró vízzel, hogy ellepje, enyhén sózzuk, és majdnem puhára főzzük (addig főzzük amíg a héjuk megreped). A babot beletesszük egy tepsibe, a levét félretesszük.

Külön elkészítjük a szószt, az apróra vágott (vagy aki úgy szereti, szeletelt) hagymát megfonnyasszuk olívaolajon, majd hozzátesszük a spenótot, pár percig rotyogtatjuk, utána hozzátesszük a turmixolt vagy apróra vágott paradicsomokat. Ha csak apróra vágjuk a paradicsomokat, akkor előzőleg le kell húzni a héjukat, amit legkönnyebben úgy lehet elérni, ha pár percig forró vízbe mártjuk őket. Ehhez a művelethez elég akár a forró vizes csap alá tartani őket egy kanálban pár percig, persze ha elég forró víz jön a csapból.

A mártáshoz még hozzátesszük a 2 kávéskanál tengeri sót, mokkáskanál borsot. Párpercnyi fövés után a szószt a paszulyokhoz tesszük, majd még hozzáteszünk a paszuly fővő levéből annyit, hogy ellepje a babot. 

Az egészet sütőbe tesszük (ha a folyadékot ki kell pótolni csakis a forró főzőlével tegyük!) és körülbelül 1 órát sütjük. A tetején vékony sült kéreg képződik.

Tálalás:

Ezt az ételt is hús nélkül, egytálételnek fogyasztják, általában melegen feta sajttal és friss barna kenyérrel.

ÓRIÁSBABSALÁTA

(GIGÁNTESZ SZÁLÁTÁ)

Hozzávalók:

(4-6 személyre)

1/2 kg száraz óriásbab

2 közepes hagyma 

olívaolaj ízlés szerint

só, bors, citromlé vagy ecet ízlés szerint

Elkészítés:

A babot előző este beáztatjuk. Ha ezt elfelejtjük akkor a következőképpen járunk el:

Megmossuk a babot, fazékba tesszük, annyi vizet adunk hozzá hogy ellepje. Felfőzzük majd lehúzzuk a tűzről és egy órát lefedve hagyjuk ázni a forró vízben. Egy óra múlva leöntjük a vizet és újból felöntjük annyi forró vízzel hogy ellepje, sózzuk és puhára főzzük. Leszűrjük, megvárjuk míg kihűl és salátástálba halmozzuk.

A hagymákat kerek szeletekre vágjuk és a petrezselyemzöldet apróra vágjuk.

A babot, hagymát, petrezselymet összekavarjuk, sózzuk, borsozzuk ízlés szerint, hozzáöntünk olívaolajat és citromlevet, vagy ecetet ízlés szerint és máris tálalható.

Megj.:

Ez a saláta nagyon finom és ismert tarka babból (fászoliá mávromátiká). Minden tavernában étlapján szerepel étvágygerjeszőként.

DISZNÓBAB OLAJOS-OREGÁNÓSAN

(KUKIA XÉRÁ LÁDORIGÁNI)

Az érdekesség a disznóbabbal kapcsolatosan az hogy a görögök nagy százaléka allergiás erre a hüvelyesre. Ezért ezt a vizsgálatot rögtön elvégzik az újszülötteken még a szülészeten és pár hétre rá értesítik a szülőket levélben ha fenáll az allergia, ami elég csúnya dolgokat produkálhat ha nem tudnak róla.

Hozzávalók:

(4-5 személyre)

1/2 kg száraz disznóbab

2 száraz közepes lilahagyma apróra vágva 

1/2 - 1 csésze olívaolaj

só, bors, oregánó

Elkészítés:

Megtisztítjuk a disznóbabot (kiszedjük mindegyikből egyenként a fekete közepét) és egy éjszakára beáztatjuk. Főzés előtt leöntjük róla a vizet és fazékba tesszük, annyi hideg vízzel leöntve hogy jól ellepje a babokat. Amikor elkezd főni és a víz befeketedik, leöntjük róla ezt az első levet majd felöntjük az egészet újból forró vízzel. Addig főzzük amíg majdnem puhák. Ekkor hozzáadjuk a többi hozzávalót és addig főzzük amíg teljesen megpuhulnak és sűrű olajos mártásban maradnak.

Ezt általában "szkordáliával" (fokhagymás krumplipüre) tálalják.

FRISS DISZNÓBAB OLAJOSAN

(KUKIA FRÉSZKA ME LÁDI)

Az érdekesség a disznóbabbal kapcsolatosan az hogy a görögök nagy százaléka allergiás erre a hüvelyesre. Ezért ezt a vizsgálatot rögtön elvégzik az újszülötteken még a szülészeten és pár hétre rá értesítik a szülőket levélben ha fenáll az allergia, ami elég csúnya dolgokat produkálhat ha nem tudnak róla.

Hozzávalók:

(5-6 személyre)

1 1/2 kg friss (zöld) disznóbab

5-6 friss újhagyma 

1 csésze olívaolaj

só, bors, cukor

apróra vágott friss kapor vagy ánizs

joghurt (nem kötelező)

Elkészítés:

Megtisztítjuk a disznóbabot, megmossuk, leszűrjük. A hagymákat felkarikázzuk és kevés olajon megfonnyasztjuk, majd hozzáadjuk a babot. Hozzáteszünk egy csapott leveskanál tengeri sót (ha nem tengeri akkor más mennyiség kell, valószínűleg több mert a hegyi sóban kevesebb a Na), kevés borsot, kevés cukrot, a kaprot és egy kevés forró vizet, annyit hogy félig ellepje. Közepes hőfokon puhára főzzük és lefőzzük a levét annyira hogy csak az olajos mártásban maradjon. Tálaláskor aki szereti joghurtot tehet rá.

ZÖLDPASZULY OLAJOSAN

(FÁSZOLÁKJÁ MÉ LÁDI)

Hozzávalók:

(4 személyre)

1 kg friss zöldpaszuly

2 közepes hagyma szeletekre vágva 

1 csésze olívaolaj

1-2 cikk fokhagyma (nem kötelező)

3-4 túlérett paradicsom

só, bors

apróra vágott friss petrezselyem

Elkészítés:

Megtisztítjuk a paszulyokat, megmossuk. Ha nem nyáreleji paszuly akkor célszerű hosszában végig egy éles késsel kivágni az eret. Ehhez a művelethez Görögországban bármely szupermarketben lehet venni paszulypucoló kis szerkentyűt, hasonlít a krumplipucoló késre. A Görögországban honos paszulyfajták közül legfinomabb a "bárbunjá" ilyen módón elkészítve.

A fazékban (kuktában) kevés olajon megfonnyasszuk a hagymát, majd a végén 1-2 percig a fokhagymát. Ráöntjük az összeturmixolt paradicsomot, nagyon kevés cukrot, 2 csapott kávéskanál tengeri sót, mokkáskanál borsot és az apróra vágott petrezselymet. Hozzáadjuk a zöldpaszulyt, jól összekeverjük és megfőzzük (kb. 1/2 óra), a levét lefőzve róla hogy csak az olajos paradicsomos mártással maradjon.

Tipp:

 Ha kuktában főzzük negyed óra alatt kész van. Ha nagyon sok lé maradt alatta, kinyitjuk a kuktát és elfőzzük a levét. A paszulyok kihűlés után megdermednek annyira hogy nem kell attól félni hogy szétesnek a szétfövés miatt, fövés közben lehetőleg ne kavargassuk, ne nyúljunk hozzájuk. Vigyázzunk nehogy hirtelen lefőjje a levét és odaégjen, célszerű a közelben tartózkodni és szemmel tartani.

Tálalás:

Ezt az ételt is hús nélkül, egytálételnek fogyasztják, persze lehet bővíteni rajta sárgarépát, krumplit belefőzve. Langyosan, szobahőmérsékleten fogyasztják feta sajttal és friss barna kenyérrel.

SZÁRAZBAB PARADICSOMOS MÁRTÁSBAN

(FÁSZOLJÁ JÁHNI)

Hozzávalók:

(4-5 személyre)

1/2 kg szárazbab

2-3 közepes hagyma apróra vágva 

3/4 csésze olívaolaj

1/2 kg túlérett paradicsom

só, bors

apróra vágott friss petrezselyem

Elkészítés:

A babot előző este beáztatjuk. Ha ezt elfelejtjük akkor a következőképpen járunk el:

Megmossuk a babot, fazékba tesszük, annyi vizet adunk hozzá hogy ellepje. Felfőzzük majd lehúzzuk a tűzről és egy órát lefedve hagyjuk ázni a forró vízben. Egy óra múlva leöntjük a vizet és újból felöntjük annyi forró vízzel hogy ellepje, és majdnem puhára főzzük.

Külön elkészítjük a szószt, az apróra vágott (vagy aki úgy szereti, szeletelt) hagymát megfonnyasszuk olívaolajon, majd hozzátesszük a turmixolt vagy apróra vágott paradicsomokat. Ha csak apróra vágjuk őket akkor előzőleg le kell húzni a héjukat, amit legkönnyebben úgy lehet elérni ha pár percig forró vízbe mártjuk őket. Ehhez a művelethez elég akár a forró vizes csap alá tartani őket egy kanálban pár percig, persze ha elég forró víz jön a csapból.

A mártáshoz még hozzátesszük a 2 kávéskanál tengeri sót, mokkáskanál borsot és az apróra vágott petrezselymet. Pár percnyi fövés után a szószt a paszulyokhoz tesszük. Lassú tűzön még körülbelül fél óráig főzzük, úgy hogy elfője a levét és a sűrű olajos mártásban maradjon.

Tálalás:

Ezt az ételt is hús nélkül, egytálételnek fogyasztják, melegen vagy szobahőmérsékleten feta sajttal és friss barna kenyérrel.

ÁRAZBAB PARADICSOMOS MÁRTÁSBAN, SÜTŐBEN

(FÁSZOLJÁ PLÁKI)

Hozzávalók:

(4-5 személyre)

1/2 kg szárazbab

1-2 közepes hagyma apróra vágva 

3/4 csésze olívaolaj

1/2 kg túlérett paradicsom

só, bors

apróra vágott friss petrezselyem

Elkészítés:

A babot előző este beáztatjuk. Ha ezt elfelejtjük akkor a következőképpen járunk el:

Megmossuk a babot, fazékba tesszük, annyi vizet adunk hozzá hogy ellepje. Felfőzzük majd lehúzzuk a tűzről és egy órát lefedve hagyjuk ázni a forró vízben. Egy óra múlva leöntjük a vizet és újból felöntjük annyi forró vízzel hogy ellepje, és majdnem puhára főzzük.

Külön elkészítjük a szószt, az apróra vágott (vagy aki úgy szereti, szeletelt) hagymát megfonnyasszuk olívaolajon, majd hozzátesszük a turmixolt vagy apróra vágott paradicsomokat. Ha csak apróra vágjuk őket akkor előzőleg le kell húzni a héjukat, amit legkönnyebben úgy lehet elérni ha pár percig forró vízbe mártjuk őket. Ehhez a művelethez elég akár a forró vizes csap alá tartani őket egy kanálban pár percig, persze ha elég forró víz jön a csapból.

A mártáshoz még hozzátesszük a 2 kávéskanál tengeri sót, mokkáskanál borsot és az apróra vágott petrezselymet. Pár percnyi fövés után a szószt a paszulyokhoz tesszük. 

Az egészet sütőbe tesszük (ha a vizet ki kell pótolni csakis forró vízzel tegyük!) és megfőzzük. A tetején vékony sült kéreg képződik.

Tipp:

Ez az étel a legfinomabb a "gigántesz" (óriásbab) fajtából és majdnem kizárólagosan csak ebből készítik

Tálalás:

Ezt az ételt is hús nélkül, egytálételnek fogyasztják, általában szobahőmérsékleten feta sajttal és friss barna kenyérrel.

ARADICSOMOS OLAJOS BORSÓFŐZELÉK

(ÁRÁKÁSZ LÁDÉROSZ)

Hozzávalók:

(4 személyre)

1 kg friss zöldborsó

2-3 száraz lilahagyma apróra vágva 

vagy

4 friss zöldhagyma karikára vágva

2 répa karikára vágva

1 kötet ánizs vagy zöldkapor apróra vágva

3/4 - 1 csésze olívaolaj

3-4 turmixolt paradicsom vagy egy konzerv paradicsom (400 gr) turmixolva

só, bors

Elkészítés:

Megtisztítjuk a borsót és megmossuk. Felhevítjük az olajat és megfuttatjuk rajta a hagymát. Hozzátesszük a borsót, az ánizst, a karikára vágott répát, a paradicsomlevet. Hozzáöntünk egy csésze vizet majd lassú tűzön addig főzzük amíg megissza a levét, megpuhul a borsó és csak az olajos mártás marad. Ha szükséges akkor főzés közben még forró vízzel pótolhatjuk a levet, mindenképpen le kell főzni a bő lét róla hogy olajos mártásban legyen felszolgálva. Ezt hidegen is, és melegen is fogyasztják, feta sajttal.

SALÁTÁK

FORRÓ SALÁTA-BATYU 

(Boujourdi) 

Recept 6 főre

Hozzávalók:

3-4 db közepes méretű érett paradicsom 

20 dkg krémfehér juhsajt (Feta) 

1 db zöld csípőspaprika (vagy 2 - ha jó erősre akarjuk készíteni) 

3-4 evőkanál olíva olaj 

1 mokkás kanál só (ízlés szerint változtatható) 

1 mokkás kanál rigani (oregáno)

Elkészítés:

Ha faszénparázson, grillsütőn készítjük, alufóliába batyuzzuk a laskára, nagyobb darabokra vágott, és a többi hozzávalóval elkevert alapanyagot. (A paprikát azonban aprózni kell.) Jó 20-30 percig hagyjuk átsülni, hogy jól átsüljenek a hozzávalók. Ha tűzhelyen készítjük, a hozzávalókat serpenyőben forraljuk-sütjük össze.

CÉKLASALÁTA

(PÁDZÁROSZÁLÁTÁ)

Hozzávalók:

1 kiló apró cékla

5-6 fokhagymacikk

fél csésze olívaolaj

1 citrom leve

csipet oregano

Elkészítés:

1. A céklafejeket megmossuk, ledörzsöljük folyó víz alatt, levágjuk gyökereiket. A leveleket, szárakat félretesszük. A céklagumókat bő sós vízben puhára főzzük (kuktában gyorsabban megy, elég egy negyedóra ha zsengék).

2. Leszűrjük, még langyosan ledörzsöljük a héjukat, majd az ily módon megtisztított gumókat kockákra vagy kerek szeletekre vágjuk. Egy tálba tesszük, rászórjuk az apróra vágott fokhagymát.

3. Bő citromos olívaolajos öntetet készítünk majd ráöntjük a céklára. Összekeverjük és egy napig hagyjuk érni a hűtőben. Előételként, salátának tálaljuk.

Megj.

A szárakat, leveleket Görögországban ugyancsak puhára főzik, majd leöntik citromos-olívaolajas öntettel és elfogyasztják.

GÖRÖG SALÁTA

(HORIÁTIKI SZÁLÁTA)

Greek salad néven ismerik a turisták azt a finom illatú nyári salátát, amit az idegenek a nagy melegben sokszor csak főételként fogyasztanak. Egyáltalán nem nagy ördöngösség az elkészítése, csak a zöldségeink legyenek finom, friss illatúak és ne valami ízetlen mű utánzatok.

Hozzávalók, ízlés szerinti mennyiségben:

olívaolaj, só, oreganó

paradicsom

uborka

hagyma

egy-két vastag szelet feta sajt

marék olívabogyó

ezek a klasszikus belevalók, ezen kívül még lehet bele tenni akármit, elsősorban paprikát, kapribogyót, apróra vágott petrezselyemzöldet.

Elkészítés:

A hozzávalókat megmossuk, megpucoljuk majd szeletekre vágjuk. Egy tálba tesszük, sózzuk, megszórjuk oreganóval, leöntjük bőven olívaolajjal és azonnal fogyasztjuk.

Görögországban az uborkát vastag szeletekre vágják és a salátákat mindig frissen fogyasztják, nem szeretik azt amit mi úgy hívunk "hadd érjenek össze az ízek". A paradicsomos salátákba nem tesznek sem citromot, sem ecetet, mindazonáltal aki úgy szereti az inkább ecettel ízesítsen.

Megj.

Kedvelt tálalási mód Görögországban mikor a feta sajtot nem kockázzák, hanem a saláta tetejére helyezik, jól megszórják oreganóval majd erre öntik az olajat. Az olaj ahogy lefolyik róla sárgás mintát hagy maga után, szépen mutat ez a saláta főleg egy parasztosan megterített asztalon.

Tipp:

Egy kellemes laktató, és magyar szájíznek talán jobban megfelelő változata lehet amikor zöldsalátával készül. Ekkor mindent apróra vágunk, a salátaleveleket vékonyan csíkozzuk. Mindent összekavarunk sóval, olívaolajjal majd jöhet bele egy kis ecet, egy kanál majonéz és egy szelet morzsolt száraz piritós kenyér.

CSÍPŐS TÚRÓKRÉM

(Htipiti) 

Recept 6 főre

Hozzávalók:

30 dkg zsíros/félzsíros túró 

10-20 dkg krémfehér juhsajt (ha valaki nem szereti, kihagyhatja, és ennyivel emeli a túró mennyiségét) 

3-4 evőkanál 20%-os tejföl 

4 db  közepes méretű, jó csípős zöldpaprika 

3-4 evőkanál-  lehetőleg olíva - olaj (ízlés szerint csökkenthető, növelhető) 

1 mokkás kanál só (ízlés szerint változtatható)

Elkészítés:

A paprikákat lehetőleg faszénparázs felett, rácson, vagy a tűzhelyen, vaslapon/platnin gyorsan átsütjük. (Akkor jó, ha a héja felpuffad, felhólyagosodik, nem baj, ha kissé égettnek néz ki.) Még forrón, igen ügyesen a héját lehúzzuk, és  pépesítjük a paprika húsát. (Villával szétnyomkodjuk és/vagy késsel igen apróra vágjuk) A túrót és a sajtot szintén pépesítjük. Az összes hozzávalót összekeverjük, kicsit állni hagyjuk, hogy az ízek összeérjenek.

KÁPOSZTASALÁTA

(SZÁLÁTÁ LÁHÁNO)

(egy salátástálba való adag)

A kemény, feszes káposztát megmossuk majd vékony csíkokra vágjuk (sarvaljuk). Egy tálba helyezzük, sózzuk, leöntjük citromlével (1 citrom leve 1/4 káposztához, de legjobb ízlés szerint savanyítani), belekeverünk 2 cikk apróra vágott fokhagymát, 1 apróra vágott hagymát, leöntjük bőven olívaolajjal. Tetejére 1 sárgarépát reszelünk és rögtön fogyasszuk.

KRUMPLISALÁTA VINEGRÉ SZÓSSZAL

(PÁTÁTOSZÁLÁTÁ ME SZÁLTSZÁ VINEGRÉ)

Hozzávalók:

(4 személyre)

4 nagy krumpli

1 kis hagyma karikára vágva

3 zöldhagyma karikára vágva

2 lk apróra vágott petrezselyemzöld

1 répa vékony szeletekre vágva és leforrázva

vinegré szósz

Elkészítés:

A krumplikat jól megmossuk majd héjukban puhára főzzük (vigyázat nem túlfőzzük!). Ahogy picit hűltek meghámozzuk őket, majd kihűlés után ízlés szerinti darabokra, cikkekre vágjuk. Megszórjuk a petrezselyemmel (vagy ánizzsal vagy vadmentával), összekeverjük a hagymával, répával, leöntjük a vinegré szósszal és legalább 3 órát pihentetjük hűtőben felszolgálás előtt hogy összeérjenek az ízek.

PADLIZSÁNKRÉM 

(Melitzanosalata) 

Recept 6 főre

Hozzávalók:

3-4 db közepes méretű, hosszúkás, sötétlila padlizsán 

1 fej fokhagyma 

cca 0,5 dl - lehetőleg olíva - olaj (ízlés szerint csökkenthető, növelhető) 

1- 2 mokkás kanál só (ízlés szerint változtatható)

Elkészítés:

A padlizsánt lehetőleg faszénparázs felett, rácson, vagy a tűzhelyen, vaslapon/platnin lassan, néha megforgatva átsütjük. (Akkor jó, ha a héja kissé elbarnul, és a padlizsán tapintásra löttyedt/puha. Nem baj, ha kissé égettnek néz ki.) Még forrón, igen ügyesen a héját lehúzzuk, vagy kikaparjuk belőle, és  pépesítjük a húsát. (Villával szétnyomkodjuk és/vagy késsel igen apróra vágjuk és lehetőleg fa eszközöket használunk, hogy ne barnuljon meg a padlizsán.) Hozzákeverjük a sót , olajat, hozzáadjuk a tisztított, fokhagyma nyomón átnyomott fokhagymát. Jól összekeverjük. Finomabb, ha a fogyasztás előtti napon elkészítjük. (Úgy is lehet készíteni, hogy a szeletekre vágott padlizsánt aranybarnára sütjük , a héját óvatosan leszedjük, és úgy vagdossuk, majd keverjük össze a hozzávalókkal. Ekkor azonban nagyon óvatosan kell bánni az olajjal, érdemes rögtön oliva olajban sütni és már nem is kell többet hozzáadni.)

Két padlizsán tipp: 

Ültessük le a férjünket a grillsütőhöz,és süssön át 10-12 kg padlizsánt, puhára. Mi kikaparjuk a héjából, és úgy ahogy van, egészben, adagokra osztva lefagyasztjuk és egész évben van "igazi rácson sült" padlizsánunk a padlizsánkrémhez. (Mikróban 10 perc alatt felenged, további 3 perc a feldolgozás.) 

Ha egyszer nekiállunk, olajban megsütünk annyi padlizsán szeletet, amiből később többször is muszakát készíthetünk. Adagokra osztva, minél laposabb formában fagyasztjuk le.

KÖRÍTÉSEK

SÜLT FETA

(FETA PSZITI)

A feta eredetileg görög juhsajt, a görög vidék kedvelt és köznapi étele, amit majdnem minden étkezésnél a főételek mellé kísérőül fogyasztanak. Magyar szájíznek jobban megfelel más ételben való felhasználása és nem meleg, főtt étel kísérőjeként. Nagyon finom kisütve is, melynek egyik formája a következő.

Elkészítés:

Vágjuk ujjnyi vastag szeletekre a nem túl puha feta sajtot. Vágjunk alufóliából megfelelő nagyságú lapokat amikbe belecsomagolhatjuk a sajtszeleteket. Ezután a fetaszeletek mindkét oldalára csorgassunk olívaolajat, borsozzuk, szórjuk meg oreganóval és kevés piros csemegepaprikával, vagy ha nincs otthon oreganónk, szórjuk meg görög fűszerkeverékkel. Tegyünk minden szeletre karikára vágott vöröshagymát, majd csomagoljuk be egyenként a szeleteket az alufólia lapokba és tegyük forró sütőbe.

Körülbelül 15 perc múlva kinyithatjuk az alufólia lapok tetejét és még addig hagyjuk amíg kissé a sajt teteje megpirul.

Friss barna kenyérrel, görög salátával és olívabogyóval tálaljuk.

GÖRÖG FETÁS SZENDVICS

Ez a szendvics könnyen elkészíthető és nagyon finom.

Elkészítés

A kenyérszeleteket megkenjük a fetával, vagy ha keményebb akkor rászeleteljük. Megszórjuk egy kevés oreganóval, majd ráteszünk 1-2 vékony szelet paradicsomot, uborkát és néhány karika olívabogyót.

Készüljünk fel az ismétlésre!:)

MAZSOLÁS RIZS
(PILÁFI ME SZTÁFIDÉSZ)

Hozzávalók:

(4 személyre való)

1 1/2 csésze rizs
3 lk pirított fenyőmag

1 zöldhagyma apróra vágva

2 lk szőke mazsola

só és fehér bors

1 kiskanál szárított sáfrány

1 kiskanál citromlé

2 kanál szezámolaj (elhagyható)

Elkészítés:

Tegyük a rizst egy edénybe majd annyi vizet öntsünk rá amennyi ellepi. Hagyjuk ázni 30 percet. Szűrjük le majd mossuk át hideg vízzel. Tegyük a rizst egy kislábosba 3 csésze vízzel, és főzzük 3 percet. Ezután tegyük hozzá a többi hozzávalót, hagyjuk újból felfőni majd felfövés után oltsuk le a tüzet alatta, majd a lefedett rizst hagyjuk megdagadni. Körülbelül 20 perc amíg teljesen megissza a vizet. Borítsuk ki egy tálba, szórjuk meg a sáfránnyal, öntözzük meg a citromlével és a szezámolajjal majd melegen tálaljuk.

SZKORDÁLIA

(FOKHAGYMÁS PÜRÉ)

Hozzávalók:

5 db közepes krumpli

1 fej fokhagyma (passzírozott)

4 dl (2 pohár) olívaolaj

2 db citrom leve

kevés ecet, só

Elkészítés:

A krumplit héjában megfőzzük, meghántjuk és összedolgozzuk a mixerben egy fej passzírozott fokhagymával, az olajjal, a citromlével egy kevés ecettel és sóval. Nagyon ízletessé teszi ha az egészhez hozzádolgozunk egy marék hámozott, sótalan, darált mandulabelet. Ha diót adunk hozzá, az is ízesíti de megbarnítja.

A szkordália tulajdonképpen fokhagymás olajos krumplipüre ami elmaradhatatlan kísérője a tepsiben kisütött panírozott tőkehalnak, valamint a főtt "kukiá" - nak ami egy fajta disznóbab. De mindenféle panírozott hal kitűnő kísérője.

 TZAZIKI

(JOGHURTOS UBORKASALÁTA)

A tzaziki az egyik legjellegzetesebb görög "mártogatós", nincs turista aki ne ismerné. Elmaradhatatlan kísérője a sült húsoknak. Egy jó nagy tálhoz való ez a recept. Elkészítése nem egy nagy furfang, ne higgyetek annak aki tzaziki fűszerre esküszik! Nincs benne semmi különös és az erős vagy nem odavaló fűszerezés csak ront az ízén. Az ami fontos hogy a joghurt alaposan ki legyen csöpögtetve és jó zsíros legyen, majdnem olyan mint a tejföl. Ebből lesz a finom mártás.

Egy jó nagy tálhoz való ez a recept.

Hozzávalók:

1 kg lecsöpögtetett zsíros joghurt

2 nagy kígyóuborka

1 nagy fej fokhagyma

1 marék apróra vágott friss kapor vagy ánizs

Elkészítés:

Az uborkát lereszeljük a legnagyobb lyukú oldalán a reszelőnek, besózzuk, hagyjuk állni egy ideig majd kinyomkodjuk a levét. Megtisztítjuk a fokhagymát és átnyomjuk a fokhagymaprésen. Apróra vágjuk az ánizst, majd mindent összekeverünk. Jó ha legalább fél napot áll hogy az ízek összeérjenek.

Tipp: a joghurtot egy éjszakára gézbe fel lehet kötni a kagyló felé hogy kicsöpögjön, így valamennyire állagra hasonlítani fog a zsíros kemény görög joghurtra. Ha fele felében keverünk hozzá sűrű tejszínt is akkor ízre is hasonló lesz. Vigyázat, nem szabad folyósnak lennie!

SZÓSZOK

CITROMOS TOJÁSOS ÖNTET

(AVGOLEMONO)

Ez az öntet tulajdonképpen a görög tejföl. A tejföl itt ismeretlen étel, csak az utóbbi években jelent meg a nagy hiper-marketek csarnokaiban az ennek megfelelő, francia creme-fraiche. A görögök minden savnyításra szoruló ételt a tojásos-citromos öntettel fejeznek be, dietás étel esetén pedig egyszerűen csak citromlével savanyítanak.

Hozzávalók:

2 közepes citrom

2 közepes tojás

az étel leve amibe szánjuk

Elkészítés:

Felverjük a tojásokat majd lassanként hozzájuk öntjük a citromok kifacsart levét. Ezután a hőmérsékletkiegyenlítés elvét szem előtt tartva, lassanként hozzákeverjük a meleg étel levét. Ha már meleg az öntet akkor az étel gyors keverése mellett, az ételbe öntjük. Ha mindent jól csináltunk, akkor az étel rögtön habos lesz. Még hagyjuk hogy egyet-kettőt forttyanjon az egész nagyon lassú tűzön, levesszük és azonmód forrón tálaljuk. Ha nem elég savanykás az étel akkor még külön pótolhatjuk citromlével.

BESAMEL KRÉM

(KRÉMA BESAMÉL)

Hozzávalók:

1 csésze liszt vagy corn-flour

4 csésze tej

4-5 kanál vaj vagy 1 csésze olívazsír

2 tojás

1 csésze reszelt sajt (parmezán tipusú)

só, bors, reszelt szerecsendió

Elkészítés:

Fehér rántást készítünk, a felhevített zsiradékba tesszük a lisztet és egészen világosra pirítjuk kavarás melett (pár perc). Hozzáöntjük sűrű kavarás melett a forró tejet lassacskán, sózzuk, borsozzuk, szercsendiózzuk. Körülbelül 10 percig főzzük nagyon lassú tűzön és sűrű kavarás melett. Ha nem kavarjuk odasül. A főzési időnek értelemszerűen annyit kell tartania amennyi ahhoz kell hogy a krém besűrűsödjön. Lehúzzuk a tűzről, megvárjuk míg langyos lesz majd hozzáadjuk a két tojást, jól belekeverjük. Végül hozzáadjuk a reszelt sajtot is. Ha esetleg túl sűrűre sikerül, tejjel lehet hígitani. Ha túl híg addig kell főzni míg besürűsödik.

Megj.:

Ha véletlenül becsomósodna a besamel, a mixerben pár perc alatt újra "ki lehet simítani".

CITROMOS OLÍVAOLAJOS ÖNTET

(LADOLEMONO)

Hozzávalók:

1 kis citrom vagy fél nagyobb citrom leve

olívaolaj (1 csésze vagy amennyit felvesz)

csipet oregano

Elkészítés:

A citromlevet egy mélytányérba tesszük, beletesszük az oreganot majd lassan hozzáöntünk annyi olajat amennyi ahhoy kell hogy villával közben habarva, sűrű savanyú mártássá álljon össze.

VINEGRÉ SZÓSZ

(SZÁLTSZÁ VINEGRÉ)

Hozzávalók:

(1 csésze szószhoz)

1/2 csésze olaj

1/4 csésze fehér ecet

1/2 kiskanál só és frissen őrölt bors

1 cikk áttört fokhagyma

1 kiskanál édes mustár

5 csepp Tabasco (vagy kevés csípős)

Az egészet kis mixerben jól összekeverjük. 2 hétig fedett üvegben és jégszekrényben eláll.

CSŐBEN SÜLT ÉTELEK - Zöldséges
BRIAM

(VEGYES ZÖLDSÉGEK SÜTŐBEN)

Hozzávalók:

egy tepsit kitöltő zöldségek:

krumplik, cukkinik és esetleg vékony padlizsán, kevesebb mennyiségben

4-5 cikk fokhagyma

1-2 hagyma

marék petrezselyemzöld

4-5 túlérett, turmixolt paradicsom vagy egy nagy (400 gr) paradicsomkonzerv

Elkészítés:

1. A zöldségeket vastag szeletekre vágjuk és belezúdítjuk egyenletesen a tepsibe.

2. A paradicsomlevet ráöntjük, sózzuk, borsozzuk, ráöntjük az apróra vágott hagymát és fokhagymát, az apróra vágott petrezselyemzöldet és borospohár vizet. Leöntjük az egészet bőven olívaolajjal. Jól összekeverjük.

TÖLTÖTT ZÖLDSÉGEK

(GÉMISZTÁ)

A sütőben sült töltött zöldségek nagyon kedvelt ételnek számítanak nyáron Görögország minden vidékén.

Hozzávalók:

8 nagy, érett paradicsom

4 nagyhasú paprika

4 kövér, lila padlizsán (elhagyható, több paprikát kell tenni)

rizs (minden zöldségre egy púpozott leveseskanál rizst kell számolni)

2-3 lila hagyma (apróra vágva)

egy marék apróra vágott (dörzsölt ha szárazról van szó) zöldmenta

csipet só

só, bors

olívaolaj

150 gr fetasajt (morzsolva)

3-4 krumpli

Elkészítés:

1. A zöldségeket megmossuk, megtöröljük majd behelyezzük a tepsibe egymás mellé, hogy megtapasztaljuk hány zöldség is fér el békésen egymás melett. Ezekután levágjuk a paprikák és paradicsomok tetejét sapkaszerűen a szárral együtt, a padlizsánból pedig az oldalán vágunk ki sapkaszerűen egy darabot. A sapkákat félretesszük de úgy hogy tudjuk melyik hova való. Egyenként minden zöldséget kiürítünk, vagyis egy éles késsel óvatosan belül a belsejüket elválasztjuk a héjtól, majd egy kiskanállal a belet kikaparjuk. A paprikák magját eldobjuk míg a paradicsom meg a padlizsán belsejét összemixeljük. A legjobb ha a paradicsommagokat is kidobjuk, de ha az egész paradicsombelsőt turmixoljuk úgy is nagyon finom.

2. Az apróra vágott hagymát megfuttatjuk egy kevés forró olajon, majd a rizst is picit megkapatjuk a hagymával együtt, majd ezeket hozzáöntjük a felturmixolt zöldségbelekhez (dietásabb ha egyenesen összekavarjuk anélkül hogy olajon megfuttatnánk is valamit). Ízesítjük a vad mentával, oreganóval, sóval, borssal és annyi vizet adunk hozzá ha kell (ha nem voltak elég "levesek" a zöldségek) hogy jó sűrű masszát kapjunk. Ebbe belemorzsoljuk a feta sajtot, de ez is elhagyható, böjtös napokon ez Görögországban kedvelt étel, akkor meg feta nélkül készítik.

3. Mikor a tölteléket ízesítettük, jól összekavartuk, elkezdjük egyenként megtölteni a zöldségeket, vigyázva hogy mindegyikbe egyformán jusson körülbelül 3/4-ig a töltelékből. A sapkákat ne keverjük össze, egyenként töltsünk és fedjünk be minden zöldséget. Ha marad esetleg pici töltelék és nem fér sehova, nyugodtan lehet a tepsibe önteni a zöldségek mellé.

4. A krumplikat megmossuk, hámozzuk majd vastagabb darabokra vágjuk (egy tojás nagyságú krumplit kettőbe, max. háromba) majd megsózzuk, borsozzuk, oreganózzuk. A krumplidarabokat beszúrkáljuk a zöldségek mellé és köré, úgy hogy minden szabad helyet elfoglaljanak.

5. Mikor a megtöltött zöldségek fényesen és vidáman mosolyognak vissza ránk a tepsiből, lelocsoljuk őket olívaolajjal úgy hogy mindegyikre, és a krumplikra is kerüljön. Minden zöldség tetejét egyenként még megsózzuk és megszórjuk morzsával.

6. 200 fokos sütőben körülbelül egy órát sütjük, addig amíg a sapkák jól megsülnek ropogósra. A paradicsomok sok vizet fognak ereszteni, ezért az elején éppen csak annyi vizet kell a tepsibe tegyünk hogy ne süljenek oda az alapanyagok.

Megj.:

Nagyon finom hogyha a töltelékbe teszünk fenyőmagot vagy akár mazsolát is. Ekkor értelemszerűen nem teszünk a töltelékbe fetát. De lehet a töltelékbe mixelni még egy cukkinit is (ne többet mert megváltoztatja az ízét az ételnek), egy répát, petrezselymet.

IMÁM BÁJLDI széles lila padlizsánból

(PARADICSOMOS PADLIZSÁN SÜTŐBEN)

Hozzávalók:

1 1/2 kg közepes padlizsán

1/2 kg kerek szeletekre vágott hagyma

1,5 kg túlérett paradicsom

5 cikk fokhagyma

apróra vágott petrezselyemzöld

3 csésze olívaolaj

só, bors, kevés vadmenta (elhagyható)

1 mokkáskanál cukor


kattints a képre!


Elkészítés:

1. Megmossuk a padlizsánokat, leszedjük a szárukat, sipkájukat, hosszában félbe vágjuk. Sós vízbe áztatjuk őket körülbelül egy órára.

2. Kivesszük a padlizsánokat sós vízből, lecsorgatjuk, kinyomogatjuk két tenyerünk között majd szárazra törüljük. Kisütjük őket forró olajon. Egymás mellé helyezzük a fél padlizsánokat egy tepsibe, a vágott felükkel felfele, a belüket kiszedjük kiskanállal.

3. A paradicsomokból 3-4 darabot karikára vágunk, a többit felturmixoljuk. Egy lábosban megfuttatjuk olajon az apróra vágott hagymát, hozzátesszük a végén a fokhagymát, a turmixolt paradicsomokat, a petrezselyemzöldet, vadmentát, sót, borsot, cukrot és a padlizsánok belét. Körülbelül 20 percig főzzük, amíg jól besűrűsödik.

4. Megtöltjük a padlizsánokat a jól besűrűsödött mártással, rájuk helyezzük a paradicsomkarikákat és közepes sütőben körülbelül 45 percig sütjük. Langyosan vagy szobahőmérsékleten tálaljuk.

IMÁM BÁJLDI keskeny, hosszú padlizsánból

(PARADICSOMOS PADLIZSÁN SÜTŐBEN)

Hozzávalók:

1 1/2 kg padlizsán

3-4 db apróra vágott hagyma

1,5 kg túlérett paradicsom

5 cikk fokhagyma

apróra vágott petrezselyemzöld

olívaolaj

só, bors, kevés vadmenta, kevés bazsalikom

Elkészítés:

1. Megmossuk a padlizsánokat, leszedjük a szárukat, sipkájukat, hosszában körülbelül 3 helyen jó mélyen bevágunk ahogy az első képen látszik. 

2. Kisütjük őket forró olajban. Egymás mellé helyezzük a padlizsánokat egy tepsibe, valamelyik vágott felükkel felfele, de nem túl szorosan hogy megtöltve is kényelmesen elférjenek egymás melett. Az olajat nem kell külön lecsurgatni róluk hisz ez adja meg a tepsi aljában lévő zsiradékot.

3. A paradicsomokat mosás, tisztítás után felturmixoljuk. Egy lábosban megfuttajuk olajon az apróra vágott hagymát, hozzátesszük a végén a fokhagymát, a turmixolt paradicsomokat, a petrezselyemzöldet, vadmentát, sót, és borsot. Körülbelül 20 percig főzzük, amíg jól besűrüsödik, annyira hogy már nem folyós.

4. Megtöltjük a padlizsánokat a jól besűrüsödött mártással, ahogyan a 2. képen látszik, és közepes sütőben körülbelül 45 percig sütjük. Lehet kockára vágott krumplit is tenni közéjük, csak ekkor a krumplit kisebb kockákra vágjuk ahogyan az a képeken látszik, másképpen amíg a padlizsánok megpirulnak a krumpli nem sül át. Ilyenkor kell egy kis víz is (egy ujjnyi) a tepsibe, aminek a gőzében a krumplik megfőnek. Langyosan vagy szobahőmérsékleten tálaljuk. Kimondottan nyári étel.

ZÖLDSÉGES MAKARÓNI SÜTŐBEN

(MÁKÁRÓNJÁ SZTO FURNÓ)

Hozzávalók:

1/2 kg spagetti

2 cukkini

3 paradicsom

2 hagyma

5 leveseskanál vaj vagy margarin a besamelnek

2 leveseskanál vaj vagy margarin a zöldség pirításához

5 leveseskanál liszt

1,5 l tej

1 leveseskanál Colman por-mustár (elhagyható)

20 dkg reszelt sajt

2 felvert tojás

kapribogyó (elhagyható)

egy kevés morzsa

Elkészítés:

1. Elkészítjük a besamelt a fennt megadott alapanyagokból az itt leírt módon.

2. A hagymát és a cukkinit megreszeljük, megsózzuk, kicsöpögtetjük, kinyomkodjuk és megpirítjuk őket az erre való vajon.

3. A spagettit két perccel kevesebbet főzzük az előírtnál.

4. Összekeverjük a makarónit a besamel 4/5-vel. Egy közepes tepsit (pizzaformát) kikenünk vajjal, megszórjuk a morzsával és beletesszük a besameles makarónit. Erre rátesszük a megmaradt besamelt. A karikára vágott paradicsomokból kivesszük a magot, ráfektetjük őket a besamelre, kicsit belenyomva őket a mártásba. Megszórjuk kapribogyóval és 180-200 fokos sütőben megsütjük kb. 35 percig.

MUSZAKA 

A muszaka a turisták által jól ismert eledel, elkészítése elég sok időt is munkát igényel ezért a legjobb 2 napra időzíteni a vele kapcsolatos munkákat.



Hozzávalók:

3 kg lila, kövér padlizsán

1 kg krumpli

30 dkg zsíros reszelt sajt

só, bors, olívaolaj

A darált húshoz:

1 kg darált hús (eredetileg marhahússal készül)

1 doboz (40 dkg) paradicsomkonzerv

2 hagyma

1/2 pohár fehér bor

2 babérlevél

só, bors, olaj

2 tojás

2 leveseskanál reszelt sajt

Besamelhez:

3 kanál liszt

1 l tej

2 tojássárga

1 csésze reszelt sajt

Elkészítés:

1. A darálthúst legjobb azelőtt való nap elkészíteni.Olajat hevítünk majd belezúdítjuk a darált húst és gyorsan kevergetjük amíg kifehéredik hogy elkerüljük a kis golyók kialakulását. Ezekután ráöntjük az apróra vágott hagymát és kevergetjük amíg megüvegesedik, megpirul a hagyma is. Az egészre öntjük a paradicsomkonzervet vagy még jobb ha friss, túlérett paradicsomokat mixelünk erre a célra, hozzátesszük a babérlevelet, sót, borsot, bort és addig főzzük lassú tűzön amíg a levét elfövi és már nem folyós. Félrehúzzuk a tűzről és ahogy egy kicsit kihűl, hozzátesszük a tojásokat és a reszelt sajtot.

2. Megmossuk a zöldségeket. Karikára vágjuk a padlizsánt, besózzuk és szűrőben hagyjuk állni egy órácskát. Más hozzáértő gazdasszonyok azt javasolják hogy sós vízbe áztassuk a szeleteket egy órára, majd utána mossuk le és törölgessük szárazra egyenként őket, és süssük ki forró olajban. A megpirult szeleteket tegyük konyhai itatóspapírra. A krumplit időközben vágjuk karikákra és süssük ki majd itassuk le a fölösleges olajat.

3. Elkészítjük a besamel mártást. A lisztet kevés olajon vagy margarinon, vajon rózsaszínűre pirítjuk, lehúzzuk a tűzről és gyors, folyamatos kavarás melett vékony sugárban hozzáöntjük a tejet. Én hideg tejet szoktam, mások a forróra esküsznek. Lényeg a gyors keverés és lassú adagolása a tejnek hogy ne csomósodjon be. Felforraljuk, besűrítjük gyors kavarás melett majd hagyjuk annyira kihűlni hogy bele tudjuk kavarni a két tojássárgát és reszelt sajtot ízlés szerint.

4. Egy tepsibe rétegezzük: krumpli, enyhe sózás, padlizsán, enyhe sózás, darált hús, sajt, krumpli, padlizsán, darált hús és a tetejére a sajtos besamel. Betoljuk a sütőbe és pirosra sütjük.

Megj: Úgy lehet könnyebben emészthetőbbé tenni ezt a "nehéz" ételt hogy a zöldségeket nem olajban sütjük ki hanem grillen, a sütőben. Akár símán minden nélkül bele lehet őket tenni egy tepsibe (ne fedjék egymást) és így elősütni

MUSZAKA A'LA POLITA

A "muszaka a'la polita" majdnem olyan mint a hagyományos muszaka, azzal a különbséggel hogy besamel helyett több zöldséggel készül. Nézzük csak hogyan. A hozzávalóknál dőlt betűkkel jelzem azokat amik pluszban vannak az előbbi, hagyományos recepthez képest.

Hozzávalók:

3 kg lila, kövér padlizsán

1 kg krumpli

1 kg paradicsom (érett)

25 dkg piros, hosszú paprika

30 dkg zsíros reszelt sajt

só, bors, olívaolaj

A darált húshoz:

1 kg darált hús (eredetileg marhahússal készül)

1 doboz (40 dkg) paradicsomkonzerv

2 hagyma

1/2 pohár fehér bor

2 babérlevél

só, bors, olaj

2 tojás

2 leveseskanál reszelt sajt

Elkészítés:

1. A darálthúst legjobb azelőtt való nap elkészíteni. Olajat hevítünk majd belezúdítjuk a darált húst és gyorsan kevergetjük amíg kifehéredik hogy elkerüljük a kis golyók kialakulását. Ezek után ráöntjük az apróra vágott hagymát és kevergetjük amíg megüvegesedik, megpirul a hagyma is. Az egészre öntjük a paradicsomkonzervet vagy még jobb ha friss, túlérett paradicsomokat mixelünk erre a célra, hozzátesszük a babérlevelet, sót, borsot, bort és addig főzzük lassú tűzön amíg a levét elfövi és már nem folyós. Félrehúzzuk a tűzről és ahogy egy kicsit kihűl, hozzátesszük a tojásokat és a reszelt sajtot.

2. Megmossuk a zöldségeket. Karikára vágjuk a padlizsánt, besózzuk és szűrőben hagyjuk állni egy órácskát. Más hozzáértő gazdasszonyok azt javasolják hogy sós vízbe áztassuk a szeleteket egy órára, majd utána mossuk le és törölgessük szárazra egyenként őket, és süssük ki forró olajban. A megpirult szeleteket tegyük konyhai itatóspapírra. A krumplit időközben vágjuk karikákra és süssük ki majd itassuk le a fölösleges olajat. Ugyanígy járunk el a paprikákkal is.

3. Egy tepsibe rétegezzük: padlizsán, krumpli, padlizsán, hús, padlizsán, krumpli, padlizsán, paprika. Betoljuk a sütőbe és pirosra sütjük. Ekkor kivesszük és a tetejére lerétegezzük a paradicsomokat, visszatoljuk a sütőbe és még körülbelül 5 percet sütjük amíg megfonnyadnak a paradicsomok. Megint kivesszük, jól megszórjuk a reszelt sajttal (lehet különböző sajtok keveréke) majd betoljuk és készre sütjük (amíg megpirulnak, elolvadnak a sajtok).

Megj: Úgy lehet könnyebben emészthetőbbé tenni ezt a "nehéz" ételt hogy a zöldségeket nem olajban sütjük ki hanem a grillen, a sütőben. Akár simán minden nélkül bele lehet őket tenni egy tepsibe (ne fedjék egymást) és így elősütni

DARÁLT HÚSSAL TÖLTÖTT PADLIZSÁN

 (PAPUTSZÁKJÁ)

A "páputszákjá" is kedvelt nyári eledel, de elég munkás. 2 napra lehet beosztani a vele kapcsolatos tennivalókat.



Hozzávalók:

5-6 db lila, kövér padlizsán

1-1,5 kg krumpli

só, bors, olívaolaj

A darált húshoz:

1 kg darált hús (eredetileg marhahússal készül)

1 doboz (40 dkg) paradicsomkonzerv vagy 1-1,5 kg túlérett paradicsom

2 hagyma

1/2 pohár fehér bor

2 babérlevél

só, bors, olaj

2 tojás (elhagyható vagy csökkenthető az adag)

2 leveseskanál reszelt sajt

Besamelhez:

3 kanál liszt

1 l tej

2 tojássárga

1 csésze reszelt sajt

Elkészítés:

1. A darálthúst legjobb azelőtt való nap elkészíteni. Olajat hevítünk majd belezúdítjuk a darált húst és gyorsan kevergetjük amíg kifehéredik hogy elkerüljük a kis golyók kialakulását. Ezek után ráöntjük az apróra vágott hagymát és kevergetjük amíg megüvegesedik, megpirul a hagyma is. Az egészre öntjük a paradicsomkonzervet vagy még jobb ha friss, túlérett paradicsomokat mixelünk erre a célra, hozzátesszük a babérlevelet, sót, borsot, bort és addig főzzük lassú tűzön amíg a levét elfövi és már nem folyós. Félrehúzzuk a tűzről és ahogy egy kicsit kihűl, hozzátesszük a tojásokat és a reszelt sajtot.

2. Megmossuk a padlizsánokat. Kettévágjuk majd a belsejéből egy kicsit kiszedünk. Ezt lefagyaszthatjuk és felhasználhatjuk más ételekhez. Kisütjük a padlizsánokat forró olajban és a vágott felükkel felfele tepsibe helyezzük.

3. Elkészítjük a besamel mártást. A lisztet kevés olajon, margarinon, vagy vajon rózsaszínűre pirítjuk, lehúzzuk a tűzről és gyors, folyamatos kavarás mellett vékony sugárban hozzáöntjük a tejet. Én hideg tejet szoktam, mások a forróra esküsznek. Lényeg a gyors keverés és lassú adagolása a tejnek hogy ne csomósodjon be. Felforraljuk, besűrítjük gyors kavarás mellett majd hagyjuk annyira kihűlni hogy bele tudjuk kavarni a két tojássárgát és reszelt sajtot ízlés szerint.

4. Megmossuk, hámozzuk, kockázzuk a krumplit. Ne felejtsük, kis kockákat kell vágni mert a többi hozzávaló már kész állapotban kerül a tepsibe, így amíg a besamel megpirul, a krumplinak is kész kell lennie. A krumpli el is hagyható.

5. Megtöltjük a padlizsánokat a darált hússal, a tetejükre besamelt öntünk. A krumplit sózzuk, borsozzuk majd a padlizsánok köré helyezzük. 1 ujjnyi vizet is teszünk a tepsibe, majd előmelegített közepes sütőben addig sütjük amíg a besamel mártás megpirul és a krumpli is megfő, megpirul.

KÜLÖNLEGES PADLIZSÁN

(MÉLITZÁNÉSZ SPÉSIÁL)

A görögök nagyon kedvelt nyári ételei közé tartoznak az "olajosak" (λαδερά). Habár ezek inkább nyári ételek de manapság, mikor könnyen hozzá lehet jutni a nem kimondottan idényzöldségekhez is az üzletekben, ezek az ételek a böjt időszaka alatt is nagyon kedveltek lettek. Ez az étel egy eléggé olajos étel, ezért érdemes csak olívaolajból készíteni mert az olívaolaj zamata, illata, adja meg az étel kellemes és jellegzetes ízét, a padlizsán pedig a nyelven szétmáló édességét.

Hozzávalók:

2 kiló vastag padlizsán

5-6 zöldpaprika

4-5 paradicsom

1 csésze olívaolaj a sütéshez

1/4 csésze olívaolaj a szószhoz

2-3 nagy vöröhagyma

2 lk (leveseskanál) szárított vagy friss diosmo (vadmenta)

1 1/2 - 2 csésze paradicsomlé vagy turmixolt érett paradicsomok

só, bors

Elkészítés:

1. Minden zöldséget megmosunk, megtörlünk. A padlizsánt 3-4 cm vastag karikákra vágjuk, besózunk minden karikát alaposan és szűrőbe tesszük legalább egy órára. Ezáltal a kesernyés leve kifolyik, édesebb lesz az étel, valamint a feketedést is megakadályozzuk. Ezután lemossuk alaposan őket és két tenyerünk között összeszorítva minden szeletből kinyomjuk a vizet. Letöröljük őket konyhapapírral és olajban enyhén elősütjük. Egymás mellé szorosan behelyezzük a szeleteket egy nagy tepsibe. 

2. A paprikákat kb. 1 cm-s karikákra vágjuk és minden padlizsánkarikára helyezünk egy paprikakarikát, melyet NEM sütünk elő.

3. A hagymákat vékony szeletekre vágjuk és nagyon kevés olajban megfonnyasszuk, majd rájuk öntjük a turmixolt paradicsomokat vagy paradicsomlét. Sózzuk, borsozzuk a mártást és beleszórjuk a mentát. Hagyjuk pár percet rotyogni hogy megvastagodjon. 

4. Lehúzzuk a tűzről, szűrőkanállal a hagymákat kiemeljük belőle és a paprikakarikákba, a padlizsánra helyezzük. Ezekre teszünk az időközben karikára vágott paradicsomokból is egy-egy szeletet. A paradicsomkarikákat lelocsoljuk egyenletesen elosztva a megmaradt mártással.

Ne felejtsünk el minden réteget sózni, borsozni!

5. Mikor mindent lerétegeztünk, betakarjuk alufóliával és addig sütjük előmelegített forró sütőben (200-220 fok az elektromos sütőnél)amíg megissza a levét és megpirulnak a paradicsomok a tetején. Ekkor az étel az olajos szószban marad. A vége fele le lehet venni a fóliát róla, ez hamarabb engedi elpárologni a levet.

Hidegen, melegen finom étel.

Tipp:

Érdemes odafigyelni hogy olyan zöldségeket vegyünk hogy a karikák amiket vágunk belőlük egyformák legyenek, mert így nemcsak finom de esztétikusan szép ételt is készíthetünk amit büfé-hez is fel lehet használni. Ugyanis ha a szeletek egyformák akkor kis falatkák lesznek egy-egy padlizsán-paprika-paradicsom emeletből. De házi fogyasztásra az sem baj ha nem találnak a szeletek, így is finomra sül csak tálaláskor óhatatlanul kicsit szétrombolódik az egységes látványt nyújtó étel halom.

TÖLTÖTT PADLIZSÁN

(MELIZÁNESZ GÉMISZTÉSZ)

Hozzávalók:

só, bors

12 db szép, hosszú padlizsán

1 kg lilahagyma félbevágva majd vékonyan szeletelve

8-10 cikk fokhagyma

1 marék petrezselyemzöld apróra vágva

1/2 kg érett paradicsom turmixolva vagy paradicsompaszta

1/2 kg turó vagy fetasajt

1 csésze olívaolaj

Elkészítés:

A túrón kívül minden alapanyagot összekeverünk, majd hozzáadjuk az olajat. A megtisztított, megmosott padlizsánokat hosszában mélyen bevágjuk és kicsit szétnyitjuk a kezünkkel. Ezt legjobban akkor lehet elvégezni ha azelőtt kicsit átsütjük olajban vagy vízben megrottyantjuk. Ez utóbbi esetben az ételt fazékban készítjük, első esetben pedig a sütőben, tepsiben.

A padlizsánokat olyan módón helyezzük a tepsibe vagy a fazékba, hogy a vágott felükkel felfele legyenek és legyen közöttük kb. 2 cm-s szabad hely, hogy elférjenek a töltés után. A nyílások aljába tesszük a túrót majd jól megtöltjük a padlizsánokat az előzőleg elkészített masszával. Ha a töltelékből marad akkor azt nyugodtan tegyük a tepsibe/fazékba a padlizsánok köré, mellé.

Ha fazékban készítjük az ételt akkor felöntjük annyi vízzel hogy éppen ellepje a padlizsánokat és kb. 50 percig főzzük lassú tűzön, míg zsírjára sül, vagyis sűrű szósz lesz alatta és a padlizsánok megfőnek.

A tepsibe is teszünk borospohár vizet alájuk és kb. 1 órát sütjük.

PASZTICCIÓ

(RAKOTT MAKARÓNI SÜTŐBEN)

Az egyik legismertebb, legelterjedtebb és legkedveltebb (főleg a gyerekek által) étel, ami valószínűleg olasz eredetű lehet.

Hozzávalók:

3/4-1 kg darált hús

1 hagyma apróra vágva

3-4 cikk fokhagyma

ízlés szerint fűszerek:

3-4 szekfűbors, 1 fahéjdarab, csipet vadmenta, só, bors

3-4 turmixolt paradicsom vagy 200-250 ml paradicsomkonzerv

5-6 tojás

reszelt sajt ízlés szerinti mennyiségben

1 kg vastag, hosszú makaróni (2-s számú)

besamel krém

Elkészítés:

1. A hagymát apróra vágjuk és megfuttatjuk forró olajon. Rátesszük a darált húst, fehéredésig keverjük, majd ráöntjük a paradicsomlét, fűszerezzük, beletesszük az apróra vágott fokhagymát. Lassú tűzön rotyogtatjuk fél órát, amíg elfövi a levét. A legjobb a darált húst azelőtt való nap elkészíteni. Miután kihűlt beletesszük két tojásnak a fehérjét habbá verve.

2. Majdnem készre főzzük a makarónit (pl. 10 perc főzési idő helyett 8 perc főzés), leszűrjük.

3. Egy nagy kikent tepsibe beleöntjük a makaróni felét és ráöntjük a felvert tojásokat, elegyengetjük hogy a tojásos makaróni mindenhova egyenletesen jusson. Megszórjuk bőven reszelt sajttal. Rátesszük, elegyengetjük a húsos masszát. Ráöntjük a maradék makarónit, elegyengetjük. Ráöntjük a besamel krémet, elegyengetjük, megszórjuk bőven reszelt sajttal.

4. Közepes sütőben, alsó rácson addig sütjük amíg szép piros lesz a teteje és az alja is átsül.

PASZTICCIÓ MÁSKÉPPEN

Hozzávalók:

250 gr vastag (kb. fél centi átmérőjű), rövid (fél ujjhossz) makaróni

2 tojás, felverve

3/4 csésze reszelt sajt (ne legyen nagyon sós és száraz, de sótalan sem vagy túl zsíros)

2 leveseskaná morzsa

750 gr darált marhahús

2 közepes hagyma apróra vágva

3-4 turmixolt paradicsom vagy 400 ml paradicsomkonzerv

egy kanál sűrű paradicsompaszta

1/4 csésze száraz fehér bor

1 kocka Maggi vagy egyéb marhahúslé

1/2 kávéskanál őrölt fahéj

még egy felvert tojás

besamel krém

Elkészítés:

1. A hagymát apróra vágjuk és megfuttatjuk forró olajon. Rátesszük a darált húst, fehéredésig keverjük, majd ráöntjük a paradicsomlét, fűszerezzük. Lassú tűzön rotyogtatjuk fél órát, amíg elfövi a levét. A legjobb a darált húst azelőtt való nap elkészíteni. Miután kihűlt beleteszünk egy felvert tojást.

2.Bezsírozunk egy 2,5 literes tűzálló tepsit. Majdnem készre főzzük a makarónit, leszűrjük. Melegen összekeverjük őket a két felvert tojással és reszelt sajttal majd leterítjük a tepsi aljába.

3. A makarónira simítjuk a darált húst, erre pedig a besamel krémet egyenletesen. Ezt megszórjuk a morzsával, közepes sütőben alsó rácson megsütjük amíg piros lesz a teteje.

TÖLTÖTT CUKKINIK SÜTŐBEN

(KOLOKITHÁKJÁ GÉMISZTÁ SZTO FURNÓ)

Hozzávalók:

(6 személyre)

1,5 kg közepes cukkini

1 teáscsésze olívaolaj

1 apróra vágott hagyma



1/2 kg darált marhahús

só, bors, petrezselyemzöld apróra vágva

2 nagy kétszersült vagy ennek megfelelő száraz kenyér

1/2 csésze tej

1 csésze puha reszelt sajt

besamel krém

Elkészítés:

1. A cukkiniket megmossuk, megtisztítjuk, levágjuk a végüket. Hosszában egy hosszú csíkban levágjuk mindegyikről a héját, majd megfőzzük őket. Ehhez sós, lobogó vízbe tesszük a cukkiniket és körülbelül 8 percig főzzük, hogy megpuhuljanak de ne főjjenek szét. Kivesszük a cukkiniket a vízből, leszűrjük, majd egy kiskanállal a levágott csík mentén kivájjuk a belsejüket. A tepsit kikenjük a zsiradékkal és lehelyezzük a cukkiniket, a kivájt részükkel felfele, egymás mellé.

2. Zsiradékban, olajban megfuttatjuk az apróra vágott hagymát, hozzátesszük a darált húst és addig pirítjuk kavargatva amíg a hús kifehéredik. Fontos a kavarás mert ha nem akkor a hús összeáll galacsinokba. Hozzáteszünk egy kiskanál sót, borsot, a petrezselyemzöldet és egy kis vizet. Hagyjuk lassú tűzön főni körülbelül 1/2 órát. Levesszük a tűzről.

3. A kétszersülteket tejbe áztatjuk, hozzá adjuk a húshoz. A masszához adjuk a sajt 3/4-t és a tojást. Jól összekavarjuk majd megtöltjük vele a cukkiniket. Minden cukkinit leöntünk besamel mártással, megöntözgetjük a maradék olajjal és közepes sütőben körülbelül 45 percig sütjük.

Megj.:

Kedvelt megoldás hogy a cukkinik közötti és körüli szabad helyet kihasználva a tepsiben, kockákra vágott krumplit szurkálnak közéjük. Ha ezt a módszert alkalmazzuk akkor a krumplikat egy tálban felvágjuk és megsózzuk, borsozzuk alaposan, majd miután beszúrkáltuk őket az étel közé, a tepsibe vizet öntünk, jó egy ujjnyit. Ez szükséges ahhoz hogy a krumplik is megfőjjenek és finom szaftos maradjon az étel.

TASOULA TEPSIS TÉSZTÁJA 

Igen gyorsan összeállítható, könnyen elkészíthető finom étel.

Anyósom, Tasoula, csak "tempeliko fai"-nak hívta, melyet szabadon fordítva, lusták ételének mondhatnánk.

Hozzávalók:

0,5 kg kis cső száraztészta

15-20 dkg lángolt parasztkolbász

15-20 dkg trappista sajt

30 dkg párizsi

10 dkg margarin (darabokra vágva)

1,2 l tej

pici só, bors

A kolbászt, párizsit és a sajtot nagy lyukú reszelőn lereszeljük.

Minden hozzávalót egy magas falú tepsibe teszünk, és összekeverünk.

A tej jó egyujjnyira fedje el a szárazanyagokat.

Alufóliával lefedjük a tepsit és lassú tűzön 30-40 percig sütjük.

(Közben egyszer kivesszük és összekeverjük, hogy egyenletes legyen a hozzávalók eloszlása.)

A sütési idő végén levesszük a fóliát és 10 percig még visszatesszük, hogy szép aranyszínű legyen a teteje.

Ha picit hűl, jobban vágható.

Nyáron salátákkal, télen savanyúsággal tálaljuk.

Tippek:

Maradék felvágott, sajt is felhasználható.

A párizsit lehet krinolinnal, virslivel, olasz felvágottal ízlés szerint helyettesíteni.

Só nem sok kell, mert a hozzávalók is kissé sósak már.

A bors mennyisége ízlés szerint változtatható, valójában keveset kíván meg az étel jellege.

A tepsis tészta hidegen igen szép kockákra vágható. Mikrohullámú sütőben jól melegíthető. Tegyünk rá pár csepp tejet, hogy ne száradjon ki.

Akár 2-3 napig is finom.

ÁRTICSÓKA "A'LA POLITA"

(ÁGGINÁRESZ ÁLÁ POLITÁ)

Hozzávalók:

1 nagy vöröshagyma

3-4 friss zöldhagyma

kb. 10 szép nagy árticsóka

10 közepes krumpli

egy marok apróra vágott friss ánizs

2 citrom leve

só, bors, 1 leveseskanál liszt



Elkészítés:

Az árticsókákról levágjuk a szárukat, majd a gyümölcsöt megtísztítjuk, vagyis leszedjük a gyümölcs körüli vastag leveleket és a bolyhos résztől is megtisztítjuk. Mivel hamar feketedik, bedörzsöljük citrommal és citromos vízbe tesszük felhasználásig.

A hagymákat megmossuk, megtisztítjuk és kis olajon megfuttatjuk. Hozzátesszük a kockára vágott árticsókát és hagyjuk összerotyogni. Hozzátesszük a megmosott, kockára vágott krumplit, az apróra vágott ánizst, sót, borsot. Vízzel feltöltjük, úgy hogy majdnem ellepje a zöldségeket és körülbelül 20 percig főzzük. Ha minden puha akkor 2 citrom levében eldolgozunk egy kanál lisztet és ezzel az eresztékkel besűrítjük a levet. Ha leves több lisztet használunk.

SPENÓTOS RIZS
(SZPÁNÁKORÍZO)

Hozzávalók:

1 1/2 kg friss spenót

1 csésze rizs

1 vöröshagyma apróra vágva

3 friss zöldhagyma apróra vágva

1 kötés friss ánizs vagy kapor

4 turmixolt friss, érett paradicsom

só, bors

1 csésze olívaolaj

Elkészítés:

1. Megtisztítjuk, megmossuk a spenótot, nagyobb darabokra vágjuk majd szűrőbe tesszük, megsózzuk, hagyjuk kifolyni a levét. Megmossuk a rizst és lefolyatjuk róla a vizet.

2. Az olajat felhevítjük, megfuttatjuk benne az apróra vágott hagymákat, hozzá adjuk a spenótot, az ánizst és hagyjuk megfonnyadni, megpuhulni a spenótot. Hozzáadjuk a paradicsomot, 2 csésze vizet majd ha felfőtt hozzáadjuk a rizst, 5 perc fövés után leoltjuk a tűzet alatta és a fedelet nem megemelve hagyjuk a rizst megpuffadni (20 perc). Rögtön tálaljuk egytálételként.

SZŐLŐLEVÉL TÖLTIKE

(DOLMÁTÁKJÁ ÁPO ÁMPÉLÓFILÁ)

Elmaradhatatlan a Húshagyó keddi ünnepi asztalról.

Hozzávalók:

60-65 szőlőlevél

1/2 kg rizs

1/2 kg friss zöld hagyma

1 vörös hagyma

1/2 kötés friss ánizs vagy kapor

1/2 marék vadmenta (diózmo)

só, bors, olívaolaj


kattints a képre!


Elkészítés:

A hozzávalókat összekavarjuk és megtöltjük vele a szőlőleveleket, felcsavarjuk és szoros kis töltikéket formálunk. Egy nagy fazék aljába leteszünk pár szőlőlevelet, rátesszük szorosan egymás mellé a töltött szőlőleveleket, föltöltjük forró vízzel, sózzuk, borsozzuk és még teszünk hozzá bőven olívaolajat, majd a tetejükre egy tányért helyezünk és arra egy követ vagy más súlyos tárgyat. Felfövés után még körülbelül 20 percig főzzük nagyon lassú tűznél. Ezalatt meg kell igya majdnem teljesen a levét. Mikor kész levesszük a tányért és a súlyt a tetejükről, ráöntünk még 2-3 közepes citrom levét és még egy kicsit összerottyintjuk hogy beigyák a töltikék a citromlevet.

HÚSOS ÉTELEK

BIFTÉKI

Hozzávalók:

1/2 kg darált hús (a görög biftéki mindig marhahúsból készül)

1 nagy hagyma apróra vágva vagy reszelve

1 tojás (elhagyható)

3-4 szelet (száraz)kenyér (beáztatva, kicsavarva és felmorzsolva)

2-3 leveseskanál tej (elhagyható)

só, bors, oreganó, olívaolaj

Elkészítés:

A hozzávalókat jól összegyúrjuk. Ha nem használunk tojást hogy dietásabbá tegyük a biftékinket akkor 2-3 leveseskanál citromlevet vagy ecetet kell a masszához adni és a tejet is mellőzzük.

Ebből az adagból 4 nagy lapos biftékit formálunk amelyeket grillen jól megsütünk. A legfinomabb a szénen sült biftéki, de megszokott eljárás a sütőben megsütni grillen vagy akár tepsiben krumplival. Ha ez utóbbi megoldást választjuk akkor a krumplikat megpucoljuk, kockákra vágjuk, jól megsózzuk, borsozzuk egy tálban, majd a tepsiben elhelyezett biftékik köré és közé helyezzük majd a tepsibe a zsiradékon kívül annyi levet öntünk (víz és egy citrom leve) hogy körülbelül két ujjnyi legyen, tehát a tepsiben lévő alapanyagok feléig érjen. Ha a sütés vége felé még kéne egy kis víz lehet pótolni. A víz a sütés végére elpárolog és a gőzben a krumpli finom puhára fő, a sütés hatására pedig megpirul.

CITROMOS MARHAHÚS

(MOSZHÁRI LEMONÁTO)

Hozzávalók:

1 kiló puha marhahús

fokhagyma ízlés szerint

1 apróra vágott hagyma

oregano

1 nagy citrom leve

krumpli ízlés és szükség szerinti mennyiségben

Elkészítés:

A húst feldaraboljuk és lyukakat szúrunk bele, amikbe fokhagyma darabokat teszünk. Ezután belisztezzük, jól lerázzuk a lisztet és kisütjük erős tűzön hogy szép pirosak legyenek. Miután kivesszük a húst az olajban megüvegesítjük az apróra vágott hagymát is. Húst, hagymát beletesszük a kuktába, felöntjük annyi vízzel hogy majdnem ellepje a húst, sózzuk, borsozzuk és megfőzzük (kuktában fél óra - 3/4 óra, a hús öregségétől függően). Miután megfőtt kinyitjuk a kuktát és hozzáadjuk a citromlevet és az oreganót. Az elejétől nem ajánlott ezeket hozzátenni az ételhez mert a citrom megkeményíti a húst míg az oregano megkeseríti. Újból kicsit összefőzzük. Kivesszük a húst és a lébe beletesszük a nagy darabokra vágott krumplit. Ha nagyok a krumplik negyedbe vágjuk, ha kicsik csak félbe. Annyi krumpli kell hogy szorosan kitöltsék a fazekat, de ne legyen két réteg mert akkor nem lesz ízletes, hisz kell még vizet adnunk hozzá. Még egy kis sót adunk hozzá. Ha megfőtt a krumpli és sok a leve, még egy kicsit főzzük hogy a leve elfőjön és finom szósz maradjon.

DARÁLT HÚSOS MAKARÓNI

(MÁKÁRÓNIÁ ME KIMÁ)

Hozzávalók:

(4-6 személyre)

1/2 kg spagetti

1/2 kg darált hús

3-4 friss, túlérett paradicsom turmixolva vagy ennek megfelelő paradicsomkonzerv

olívaolaj vagy egyéb zsiradék

1 babérlevél

2 cikk fokhagyma

só, bors, kevés (2-3 csipet) oregánó, kevés bazsalikom

2 apróra vágott hagyma

reszelt parmezán sajt

Elkészítés:

1. Megfuttatjuk az apróra vágott hagymát a felhevített olajon. Beletesszük a darált húst és a fokhagymát majd kifehéredésig gyorsan kavarjuk

2. Beletesszük a paradicsomlevet, babérlevelet, ízesítőket és körülbelül 45 percig lassú tűzön rotyogtatjuk. Ha időközben elfőné a levét kicsi forró vízzel pótoljuk.

3. Megfőzzük a spagettit, leszűrjük majd felhevített margarinon-vajon-zsiradékon átforgatjuk. Forrón tányérra szedjük, rápakoljuk a darált húsos mártást, megszórjuk bőven reszelt sajttal.

FRIKASZÉ BÁRÁNY vagy KECSKEHÚSBÓL

(FRIKÁSZÉ)

Hozzávalók:

12 bárányborda

1/4 csésze olívaolaj

2 közepes hagyma apróra vágva

2-3 zöld hagyma apróra vágva

4-5 cikk fokhagyma apróra vágva

2 babérlevél

só, bors

1 nagy zöldsaláta csíkokra vágva

1/4 csésze vadmenta morzsolva

1/4 csésze petrezselyemzöld apróra vágva

2 tojás

1 nagyobb citrom leve

3 csésze forró víz vagy húslé

Elkészítés:

1. A forró olajban gyorsan megpirítjuk a bordák mindkét oldalát majd az olajat leitatjuk róluk, félretesszük.

2. A visszamaradt olajban megfuttatjuk a hagymát, mikor kész egy percre rátesszük a fokhagymát is. Hozzáadjuk a félretett, megpirított bordákat, babérlevelet,  hozzáöntjük a vizet vagy húslevet. Sózzuk, borsozzuk majd lefedve, lassú tűzön megpuhítjuk a húst (1 1/2 óra vagy fél óra kuktában).

3. Mikor a hús megpuhult, hozzáadjuk a fűszereket és a salátát, majd összefőzzük őket amíg megpuhul a saláta is.

4. A tojásból és a citromból elkészítjük a citromos-tojásos öntetet, majd óvatosan, a hőmérsékletkiegyenlítés elvét alkalmazva hozzáöntjük az ételhez. Melegen, frissen tálaljuk, friss fekete kenyérrel.

GARDUBAKIA - BELSŐSÉGKORCSOLYÁK

HÚSVÉTI ÉTEL

Hozzávalók:

1 báránybelsőség:

belek

máj (ha a májat nem használjuk fel az együttkötésre, "könnyebb" lesz az étel)

tüdő

szív

has (elhagyható)

4-5 friss hagyma

1 marék friss ánizs

oregano

2-3 friss paradicsom apróra vágva (elhagyható)

só, bors

olívaolaj

Elkészítés:

1. A hasfalat kifordítjuk, jól átmossuk, leforrázzuk és lekaparjuk a "bundás" részét. Ecetes vízben picit megáztatjuk majd hosszúkás darabokra vágjuk. Előkészítjük a többi belsőséget a magiritszánál leírt módón, de nem apróra vágjuk hanem hosszúkás darabokra (ujj hossz).

2. A belsőségdarabokat vagy egyenként (ekkor a májat is fel lehet használni) vagy egy-egy darabot mindegyikből és együtt, körülcsavarjuk szorosan egy réteg béllel, majd a közepén 3-4szer áttekerjük hogy ne tekeredjen le a bél az ételdarabokról.

3. Tepsibe egymás mellé helyezzük az ily módon előkészített belsőségdarabokat, leöntjük egyenletesen a piritott hagymával, sózzuk, borsozzuk, megszórjuk az apróra vágott paradicsommal, megszórjuk bőven oreganoval, leöntjük az olívaolajjal és felöntjük annyi vízzel hogy majdnem ellepje, majd betesszük a sütőbe. Zsírjára sütjük.

4. Melegen frissen csavart citromlével és friss kenyérrel tálaljuk.

GYÜVECS

(JUVÉTSI)

Hozzávalók:

1-1.200 kg marhahús

500 gr durumlisztes rizstészta

1 apróra vágott hagyma

olívaolaj (4-5 leveseskanál)

4-5 friss, túlérett paradicsom turmixolva,

vagy 1 db 400 gr-os paradicsomkonzerv

1-2 babérlevél

só, bors, ízlés szerinti mennyiségű reszelt sajt (elhagyható)

Elkészítés:

A marhahúst darabokra vágjuk, majd megszúrkáljuk és a lyukakba fokhagymákat szúrunk. Kisütjük erős tűzön. Kivesszük a húsdarabokat egy külön tálba, majd a forró olajban megfuttatjuk a hagymát, majd belezúdítjuk a paradicsomokat, sózzuk és borsozzuk. Visszatesszük a húsdarabokat, feltöltjük annyi vízzel hogy a húst éppen hogy ellepje és körülbelül egy órát főzzük lassú tűzön. Ha kuktafazékban készül, értelemszerűen kevesebb ideig kell főnie.

A főzési idő leteltével áttesszük az ételt egy agyagedénybe (vagy tepsibe ha nincs fedős agyagedényünk). Hozzátesszük a babérlevelet és a rizstésztát, majd előmelegített sütőben körülbelül 1 órát sütjük, amíg megpuhul a rizstészta. Ha időközben elfőné a levét még mielőtt a tészta megpuhulna, forró vízzel pótoljuk. Melegen tálaljuk, reszelt sajttal leszórva.

HÚSGOMBÓCLEVES

(JUVÁRLÁKJA)

Hozzávalók:

1 kg darált marhahús

1 marék rizs

1 felvert tojás

1 apróra vágott hagyma

1/2 kávéscsésze olívaolaj

fél kötés petrezselyemzöld

só, bors, kevés liszt

A tojásoscitrom öntethez:

2 közepes citrom

2 tojás

Elkészítés:

A hozzávalókat (a liszten kívül) összedolgozzuk a fasírthoz hasonló masszába. Feszes kis golyókat formálunk belőlük, majd egy tányéron lisztbe forgatjuk őket. Egy lábosban felfőzünk körülbelül 1,3 dl vizet (5-6 csésze), csepp olajat vagy egyéb zsiradékot teszünk bele, majd beleengedjük a húsgolyókat és puhára főzzük, miközben arra is figyelünk hogy csak egy kevés híg mártás maradjon a lábosban.

Elkészítjük a citromos tojásos öntetet, leöntjük vele az ételt és melegen tálaljuk.

Ha kimondottan levesnek akarjuk akkor nem forgatjuk lisztbe a gombócokat, több vízben főzzük ki amibe miután leszedjük a habját, rizst öntünk. Egy kanál rizst számolhatunk tányéronként, tehát egy nagy fazék, 1 kiló húsból készülő leveshez körülbelül 6 kanál rizst számolhatunk. Megfőzzük, besavanyítjuk a tojásos-citrom öntettel.

KARÁCSONYI MÉZES MALAC

(GURUNÓPULÓ MÉ MÉLI)

Hozzávalók:

3 kilós malaccomb hálóba húzva

egy marék szegfűszeg

5-6 cikk fokhagyma

4-5 babérlevél, kisebb darabokra tördelve-vágva

só, bors

2 citrom leve

4-5 kanál vaj

1,5-2 kg krumpli

1 kg mogyoróhagyma

Szirup

100 gr vaj

3 kanál méz

Elkészítés:

1. A malaccombot lehetőleg a hentessel behúzatjuk hálóba hogy jó szoros, kerek hengert kapjunk ez hozzásegít ahhoz hogy szép formája legyen a sültnek és hogy ne essen szét a hús.

2. Megtűzdeljük azt a felét ami a teteje lesz, és a két oldalát szegfűszeggel hogy olyan sündisznószerűen nézzen ki, a szegfűszegek közé pedig kis lyukakba babérlevél darabkákat és felváltva fokhagyma darabkákat szurkálunk ( a hús aljára is).

3. Sózzuk, borsozzuk (legjobb egy nappal előtte hogy a só, bors átjárhassa a húst), betesszük szorosan egy őzgerincformába, a tepsi aljába öntünk egy pohár vizet-citromlevet, teszünk 4-5 kanál vajat, letakarjuk aluminiumfóliával vagy a forma tetejével és betesszük forró sütőbe.

4. Mikor a hús illata érződik, lefokozzuk a sütőt majd egész lassú tűzön 3-4 órát sütjük.

5. A krumplit megmossuk, pár percig főzzük héjában.  Meghámozzuk, kihűtjük, nagyobb darabokra vágjuk (ha forrón próbáljuk ezt a műveletet elvégezni szétesnek a krumplidarabok) és átsütjük olívaolajon.

6. A mogyoróhagymát megpucoljuk, átsütjük olívaolajon.

7. A krumplit és a hagymát egy akkora méretű tepsibe tesszük, ahova középre befér a hús is. Mikor a hús megpuhult, átköltöztetjük a hagymás tepsibe.

8. Összeolvasztjuk a mézet a vajjal, a sziruppal megöntözzük jól a húst, majd az egészet visszatesszük a sütőbe és pirosra sütjük, miközben öntözgetjük a levével. Melegen és hidegen is tálalható. Hidegen könnyebb szeletelni a húst, míg melegen nagyon kell vigyázni mert forgácsolódik.

KECSKESÜLT FEDETT TEPSIBEN

(KÁTSZIKÁKI SZTIN GÁSZTRA)

Hozzávalók:

(8 személyre)

2 kg növendék kecskehús

2 kg krumpli

1/2 - 3/4 csésze olívaolaj

só, bors

2 lk oregano

2 nagyobb citrom leve

1 lk rozmaring (elhagyható)

4 cikk fokhagyma (elhagyható)

Elkészítés:

1. Jól megmossuk, megtisztítjuk a húst majd citrommal jól átdörzsöljük. Sózzuk, borsozzuk, bedörzsöljük az oreganóval és a rozmaringgal majd belehelyezzük a magas oldalú, fedős tepsibe, leöntjük az olaj egy részével. Ha fokhagymát is használunk akkor a cikkeket kisebb darabokra vágjuk, hegyes késsel lyukakat fúrunk a húsba és azokba bedugjuk a fokhagymadarabokat. Teszünk a tepsibe még egy borospohár vizet összekeverve az egyik citrom levével.

2. Befedjük szorosan a tepsit a fedelével és előmelegített sütőbe helyezzük. Körülbelül 2 órát sütjük 150 fokon.

3. A krumplikat megmossuk, megpucoljuk majd nagyobb darabokra (négybe) vágjuk. Ezeket sózzuk, borsozzuk, oreganót szórunk rájuk és a maradék olajjal és a másik citrom levével összekeverjük majd a tepsibe öntjük a hús köré.

4. Újból lefödjük a tepsit és visszatesszük, 200 fokon még körülbelül 1 1/2 órát sütjük. Ha a krumplik és a hús is megpuhultak és pirosabbra szeretnénk az ételt, levesszük a fedelét és megpirítjuk. Melegen tálaljuk, tálra helyezve a darabokra vágott húst és a krumplival körítve.

Megj.

Ha nincsen fedeles tepsink akkor aluminiumfóliával takarjuk le szorosan a tepsit.

MARHASZTIFÁDÓ

(MOSZHÁRI SZTIFÁDÓ)

Hozzávalók:

1 kg marhafelsál

3 dkg vaj

2 kanál olívaolaj

1 közepes hagyma apróra vágva

2 cikk préselt fokhagyma

egy pár narancshéj

egy 4 dkg-s paradicsomkonzerv

1/2 csésze száraz vörösbor

2 leveseskanál ecet

1/4 kiskanál fahéjpor vagy 1-2 db darabos fahéj

1/4 kiskanál őrölt szerecsendió

1 kiskanál cukor

1/2 csésze víz

1 kg nagyon aprófejű hagyma


Elkészítés:

A húst kockákra vágjuk (2 cm-sekre) és a fél adag olajon és a fél adag vajon megpirítjuk őket. Kivesszük a húst és az olajon megfuttatjuk az apróra vágott egy hagymát, a narancshéjat és a fokhagymát, beletesszük a húst és a többi hozzávalót kivéve az egy kiló apróhagymát. A húst körülbelül egy órán keresztül lassú tűzön főzzük. Kuktában fél óra elég. Amíg a hús fő, megsütjük a maradék olajon a hagymákat hogy szépen megpiruljanak. Hozzáöntjük a hagymákat a húshoz és együtt még 20 percet legalább főzzük amíg minden vajpuha lesz.

NARANCSOS CSIRKE

(KOTÓPULÓ ME PORTOKÁLJÁ)

Hozzávalók:

1 csirke darabokra vágva vagy akár egészben

2 apróra vágott hagyma

4 narancs

1-2 szegfűszeg

1 csésze olívazsír (vagy egyéb zsiradék)

só, bors



 Elkészítés:

1. Megmossuk, meghámozzuk a narancsokat és karikákra vágjuk.

2. A narancshéjakat vékony csíkokra vágjuk majd 2-3 bő vízben addig főzzük amíg már nem keserűek.

3. Egy fazékban vagy mély lábosban,  forró zsiradékon megfuttatjuk a az apróra vágott  hagymát. 

4. Hozzátesszük a csirkét, a szegfűszeget, két narancs levét , a narancshéjat, a narancskarikákat és lassú tűzön körülbelül egy órát főzzük.

5. Ha a csirkét egészben készítjük, miután megpuhult, áttesszük egy tepsiben a sütőbe és készre pirítjuk.

NYÚLSZTIFÁDÓ

(KUNÉLI SZTIFÁDÓ)

Hozzávalók:

1 db egész konyhakész nyúl 

ecetes víz 

nagyon apró fejű hagyma (minimálisan annyi kiló amennyi a hús) 

olívaolaj 

néhány szál rozmaring 

1 fej fokhagyma 

1-2 babérlevél 

2-3 rudacska fahéj 

2-3 db szegfűszeg
borospohár vörösbor 

borospohár ecet 

1 sárgarépa karikára vágva 

1 paradicsomkonzerv vagy 3-4 érett paradicsom turmixolva

Elkészítés:

A nyulat háromba vágjuk és egy éjszakára ecetes vízbe áztatjuk. Minden hozzávalót kuktafazékba tesszünk és megfőzzük (fél óra bőven elég). A hagymák sajnos nagyon sok vizet eresztenek, így miután kinyitjuk a kuktát, kivesszük óvatosan a hagymákat és a húst, külön vagy együtt tálra helyezzük és fedett helyen tartjuk. Közben a visszamaradt levet amely annyival több minél több a hagyma, odatesszük tovább főni, addig amíg zsírjára illetve olajára fő és jó sűrű sötét vadas szósz szerű mártás lesz belőle. Ezt ráöntjük a húsra és a hagymákra és tálalhatjuk. Még finomabb ha a hagymákat azelőtt nagyon hirtelen olajon megpirítjuk és csak utána főzzük össze a hússal.

Nehezen emészthető étel, érzékeny gyomrúaknak nem ajánlott.

PARADICSOMOS PULYKA

(GALOPULÁ KOKKINISZTÓ)

Hozzávalók:

Pulykamell filé tetszőleges mennyiségben

fokhagyma

tej

1 hagyma apróra vágva

1 paradicsomkonzerv

csipet őrölt kömény

4-5 szem szegfűbors

egy kis gally rozmaring

só, bors

Elkészítés:

A pulykamellet beáztatjuk a tejbe amibe előzőleg belepréseltük a fokhagymát. Jó ha áll egy napot legalább. Utána kivesszük, csíkokra vágjuk és erős tűzön megpirítjuk. Kivesszük, az olajba beletesszük a hagymát, a paradicsomot, a fűszereket és összefőzzük. Beletesszük a húst és puhára főzzük. Akkor finom ha jó sűrű mártás van alatta.

SÜLT KECSKECOMB

(KATSIKÁKI SZTO FURNÓ)

Hozzávalók:

1 kecskecomb egészben

4-5 cikk fokhagyma 

2-3 citrom leve

só, bors

olívaolaj

1-2 kg krumpli

Elkészítés:

1. A húst előkészítjük, megmossuk, leszedjük róla a faggyút, lyukakat szúrunk bele egy hegyes éles késsel és a lyukakba fokhagyma darabokat szúrunk. Jól megsózzuk, borsozzuk majd egy akkora tepsibe fektetjük hogy ne foglalja el teljesen a tepsit maga a hús.

2. Annyi  krumplit, mely elegendő hogy a tepsiben lévő üres helyet kitöltse vastagabb kockákra -tojás nagyságú krumpli esetében keresztben a felére vágjuk, megmossuk, jól megsózzuk, borsozzuk egy tálban majd a tepsibe, a hús köré halmozzuk, úgy hogy jó szorosan legyenek egymás mellett. Olajat öntünk a tepsibe majd a citromok levét. Felöntjük annyi vízzel hogy a krumplikat majdnem teljesen ellepje.

3. Betesszük a sütőbe és 180-200 fokon addig sütjük amíg a hús megpuhul és a krumplik megfőnek, megpirulnak, az étel pedig zsírjára sül. Az elején akár le is lehet takarni aluminium fóliával hogy biztosan megpuhuljon a hús.

Jól talál hozzá a káposztasaláta.

KÖMÉNYES FASÍRT

(SZUTZUKÁKJA)

Hozzávalók:

1 kg darált marhahús

2 cikk préselt fokhagyma

1 csapott leveseskanál tengeri só

2-3 nagy kétszersült szelet (vagy ennek megfelelő száraz morzsa)

1/2 pohár vörösbor

1 enyhén felvert tojás

kevés bors

ízlés szerinti tört kömény (legalább 2 kiskanál)

olívaolaj vagy olívazsír

1 doboz paradicsomkonzerv (400 gr) vagy 3-4 frissen turmixolt túlérett paradicsom

Elkészítés:

1. Beáztatjuk a kétszersültet vagy a száraz kenyeret a vörösborral felhígított vízbe. Kicsavarjuk, felmorzsoljuk a kezünkben és betesszük egy tálba amibe előzőleg beletettük a darált húst, a sót, borsot, köményt, a fokhagymát és a tojást. Az egészet jól összedolgozzuk.

2. A masszából hosszúkás fasírtokat formálunk (körülbelül egy szokásos mititei-nél rövidebb és jóval kövérebb formájúakat) miközben a kezünket borral nedvesítjük. Kisütjük őket az olajban vagy a zsírban, egy tálra pakoljuk, félretesszük.

3. A tepsibe, a megmaradt és forró olajba belezúdítjuk a paradicsomkonzervet vagy a mixelt friss paradicsomokat (legjobb ha a magokat előzőleg eltávolítjuk), sózzuk, teszünk egy csipet cukrot és addig főzzük amíg besűrűsödik (körülbelül 15 percig).

4. A mártást a szutzukikra öntjük és rizzsel, tésztafélével, kuszkusszal vagy sült krumplival tálaljuk.

TAVASZI BORJÚ

(MOSZHÁRÁKI ÁNIXIÁTIKO)

Hozzávalók:

1 kg borjúlapocka

1 kg sárgarépa karikára vágva

5-6 db friss zöldhagyma karikára vágva

1 csésze olaj (vagy egyéb zsiradék)

friss ánizs vagy kapor

1 citrom leve

só, bors

Elkészítés:

Üvegesre pirítjuk a hagymát az olajban. Hozzátesszük a kockára vágott húst, sót, borsot, sárgarépát és hagyjuk még együtt fődögélni 5 percig. Megkevergetjük. Föltöltjük annyi vízzel hogy ellepje a húst és hagyjuk egy és fél órát lassan főni. Kuktafazékban kevesebb vízzel fél óra alatt megpuhul. Mikor kész van, hozzátesszük a citromlevet és a kaprot és még 10 percig lassú tűzön főzzük.

TÖLTÖTT KÁPOSZTA

(DOLMÁDÁKJÁ GÉMISZTÁ)

Hozzávalók:

1 1/2 kg káposzta

1 kg darált hús

200 gr puha rizs
200 gr zsiradék

só, bors, vadmenta (elhagyható), apróra vágott petrezselyemzöld

2 kanál liszt vagy corn-flour

2 tojás

2 citrom

2-3 apróra vágott hagyma

Elkészítés:

1. Megmossuk a káposztát, a külső, szakadt leveleket leszedjük. Az ép külső leveleket is leszedjük és félretesszük, felhasználjuk majd ezeket a lábos aljában. A káposzta torzsáját kivágjuk majd egyenként letörjük a leveleket, leforrázzuk (belemerítjük bő fövő vízbe és 1-2 percig főzzük)  és akkorára vágjuk őket amekkorára szeretnénk méretezni a töltelékeket. Tehát ha kicsi töltelékeket szeretnénk akkor 2-3 darabba vágjuk a leveleket.

2. Az apróra vágott hagymát megfuttatjuk a forró zsiradékon.

3. Egy tálba tesszük a darált húst, a rizst, az olajban megfuttatott hagymát a maradék olajjal-zsiradékkal, sót, borsot, vad mentát, petrezselymet és jól összedolgozzuk.

4. Az összedolgozott masszából kis halmokat helyezünk az előkészített, felvágott, megpuhított levelekre és becsavarjuk őket majd a töltelékek végeit bedugdossuk, behajtogatjuk hogy a fövés közben ne nyíljanak ki.

5. Egy nagyobb ármérőjű, magas lábos aljába leteszünk egy-két réteg külső vastag és már megpuhított levelet, majd erre körkörösen, sorba helyezzük a töltelékeket, emeletesen, addig amíg elfogynak. Ekkor betakarjuk őket nagyobb levelekkel ha még maradt belőlük az alsó réteg elkészítése után. Feltöltjük annyi vízzel (vagy leveseskockával előkészített lével) hogy ellepje a töltelékeket, a tetejükre helyezünk egy tányért és erre egy nehezéket ha akad otthon erre megfelelő tárgy, majd körülbelül 45-50 percet főzzük közepes tűzön.

6. Egy külön láboskában elkészítjük a mártást. Kevés zsiradékon világos rántást készítünk a lisztből, ehhez hozzátesszük lassacskán és kevergetve a töltelékekről leöntött levet, a citromlevet és a tojássárgáját. Közben megkóstolgatjuk hogy megfelelően savanyú, sós és sűrű legyen. A sűrűségét lehet szabályozni még liszt vagy lé hozzáadásával.

Tálalás:

A töltelékeket egy porcelántálra helyezzük majd leöntjük őket a mártással. Azon melegében fogyasztjuk.

ZELLERES DISZNÓHÚS

(HIRINO ME SZÉLINO)

(6 személyre)

Hozzávalók:

1,5 kg puha disznóhús

2 kg zeller, gyökér és szár, levél

6 friss, zöldhagyma

marék apróra vágott friss ánizs v. kapor

3 nagy cikk fokhagyma

1-1,5 kanál liszt vagy ételkeményítő

só, bors



Elkészítés:

1. A húst kockákra vágjuk majd mindegyikbe beleszúrunk mélyen egy-egy darab fokhagymát, sózzuk, borsozzuk. Olajat hevítünk és a húsdarabokat pirosra sütjük.

2. Átesszük a húsdarabokat egy nagyobb fazékba (kuktafazékba) majd az olajba zúdítjuk az apróra vágott hagymát, megpirítjuk, ráöntjük a húsra. Felöntjük két pohár forró vízzel és 1 órát lassú tűzön főzzük.

3. A zellergyökeret megtisztítjuk, levágjuk körbe körbe a héját, majd 4-5 darabba vágjuk. A zellerszárakat és leveleket megtisztítjuk az esetleges száradt levelektől, gyökérmaradékoktól és alaposan mindent több vízben megmosunk.

4. A zellereket hozzátesszük a forrásban lévő húshoz és körülbelül 20 percet főzzük. Ha nem férne egyszerre mind be, várunk kicsit, a levelek hamarosan megpuhulnak és "leülnek", ekkor befér a többi zellerdarab is. Ha kuktafazekat használtunk a hús megpuhításához, nyugodtan lehet használni a zellernek is, 15 percet főzzük újból az egészet együtt.

5. Kivesszünk mindent, elrendezzük az ételt egy magasabb tálban. A levet besűrítjük a liszttel, úgy hogy a lisztet feloldjuk egy kis lében, hozzáadunk a többi léből amennyi elfér a tányérban, majd a lisztes kutyulékot visszatesszük a fazékba ahol besűrítjük a mártást. Lehúzzuk a tűzről.

6. Készítünk egy citromos-tojásos öntetet, a hőmérsékletkiegyenlítés elvét alkalmazva a mártáshoz öntjük, majd az így savanyított mártáson még egyet rottyantunk, vigyázva nehogy odaégjen vagy túlsűrűsödjön. Ezzel a savanyított mártással leöntjük az ételt és friss kenyérrel tálaljuk

Tipp:

Magyar szájíznek megfelelően lehet citromos-tojásos öntet helyett tejföllel savanyítani.

PITÁK

ALAPTÉSZTA

Hozzávalók:

4 csésze (500 gr) liszt

1 kiskanál só

4 kanál olívaolaj

1 csésze langyos víz vagy 2 felvert tojás és 1/2 pohár víz

kis liszt a nyújtáshoz

Elkészítés:

Átszitáljuk a lisztet egy dagasztó tálba, beletesszük a sót, olívaolajat majd a vizet, vagy a tojásokat és a vizet. Összedolgozzuk és addig gyúrjuk amíg feszes, sima tészta lesz belőle. Letakarjuk és legalább fél órát hagyjuk állni mielőtt felhasználnánk.

Ebből a tésztából lehet több vékony lapot gyúrni vagy lehet két vastagabbat, attól függően hogy milyen pitát szeretnénk. A lapok számának megfelelő számú darabra vágjuk a tésztát majd lisztezett deszkán kinyújtjuk és felhasználjuk.

Ha egy kis ecetet teszünk az összetevőkhöz, megkönnyíti a tészta kinyújtását.

TANÁCS:

A pita akkor az igazi ha ropogós a teteje, alja és nincs "elázva". Ehhez nagyon fontos hogy az alsó lap is jól megsüljön, ehhez pedig a legjobb ha a pitát az alsó rácson sütjük. Mielőtt végleg kivesszük, megnézhetjük egy lapáttal óvatosan felemelve az alsó lapot hogy megvan-e sülve. Ha nagyon erős tűzön sütjük akkor megtörténhet hogy megpirulnak a lapok de belül a tészta sületlen marad. Ajánlatos mérsékelt tűzön, villanykályha esetében 180 fokon sütni. A pitánkat a sütőben felgyülemlett gőz is eláztathatja. Ezért mikor a pita kész van ki kell rögtön venni a sütőből és addig kell fedetlenül hagyni az asztalon amíg teljesen kihűl. Akár egy kendővel való letakarás is a felső lap megpuhulását jelentheti, mert akadályozza a pitából felszabaduló gőzök gyors távozását.

A pitalapokat mirelit réteslapokkal lehet helyettesíteni.

CSIRKEHÚSOS PITA

1. verzió

Hozzávalók:

1 csirke

8 hagyma 

5 tojás

25-30 dkg feta sajt 

olívaolaj

3-4 turmixolt paradicsom vagy 200-250 ml paradicsomkonzerv

ízlés szerint fűszerek:

3-4 szegfűbors, 1 fahéjdarab, csipet vadmenta, só, bors

1/2 kg réteslap

Elkészítés:

1. A csirkét megmossuk, feldaraboljuk, sózzuk, borsozzuk.

2. A hagymákat pucoljuk, karikára vágjuk majd olajon megpirítjuk, beletesszük a csirkedarabokat, rá a paradicsomlevet és összefőzzük. Addig főzzük míg lefövi a levét (de legalább 20 percig).

3. Kivesszük a csirkedarabokat, kihűtjük, lecsontozzuk és a húst apró darabokra vágjuk. Visszatesszük a főzőedénybe.

4. Felverjük a tojásokat, ráöntjük a húsra, majd hozzákeverjük a szétmorzsolt feta sajtot.

5. Egy nagy tepsi alját kiolajozzuk, leterítjük az első réteslapot, megkenjük olajjal, lefektetjük a második réteslapot és ezt addig folytatjuk amíg a réteslapok felét ily módon a tepsibe helyezzük. Ezekre jön a húsos massza, majd a maradék réteslapokat ugyanígy egymás között megkenve, a húsra helyezzük.

6. A tetejét megkenhetjük tojássárga, pici víz, olaj keverékével de lehet egyszerűen csak olajjal megkenni. Bekarcoljuk a szeleteket, anélkül hogy a húsig átvágnánk a réteslapokat, megfröcsköljük vízzel és közepes sütőben, az alsó rácson pirosra sütjük. Mielőtt kivennénk meggyőződünk róla hogy az alsó lap is pirosra sült (megemeljük egy tálalólapáttal a szélét). Melegen és hidegen is tálalható.

2. verzió 

Hozzávalók:

1 csirke

5 hagyma 

3 tojás

1 csésze reszelt sajt

3/4 csésze olvasztott vaj

szerecsendió reszelék

só, bors

1/2 kg réteslap

Elkészítés:

1. A csirkét megmossuk, feldaraboljuk, sózzuk, borsozzuk és egy fazékban kevés vízben megfőzzük.

2. A hagymákat pucoljuk, apróra vágjuk és hozzátesszük a csirkés léhez. Miután egyet rottyannak együtt, kivesszük a húst, majd a hagymát addig főzzük amíg a lé besűrűsödik.

3. A csirkedarabokat lecsontozzuk és a húst apró darabokra vágjuk. Visszatesszük a főzőedénybe a sűrű hagymásléhez, kicsit hagyjuk kihűlni.

4. Felverjük a tojásokat, ráöntjük a masszára, majd hozzákeverjük a sajtot és a fűszert, sózzuk, borsozzuk, jól összekeverjük.

5. Egy nagy tepsi alját kivajazzuk, leterítjük az első réteslapot, megkenjük vajjal, lefektetjük a második réteslapot és ezt addig folytatjuk amíg a réteslapok felét ily módon a tepsibe helyezzük. Ezekre jön a húsos massza, majd a maradék réteslapokat ugyanígy egymás között megkenve, a húsra helyezzük.

6. A tetejét megkenhetjük tojássárga, pici víz, olaj keverékével de lehet egyszerűen csak olajjal megkenni. Bekarcoljuk a szeleteket, anélkül hogy a húsig átvágnánk a réteslapokat, megfröcsköljük vízzel és közepes sütőben, az alsó rácson pirosra sütjük. Mielőtt kivennénk meggyőződünk róla hogy az alsó lap is pirosra sült (megemeljük egy tálalólapáttal a szélét). Melegen és hidegen is tálalható.

CSIRKEHÚSOS PITA BESAMELLEL

(KOTÓPITÁ ME BESÁMÉL)

Hozzávalók:

1 nagyobb csirke, bőrétől megszabadítva és darabokra vágva

2 apróra vágott hagyma

2 csésze kemény reszelt sajt 

3 tojás

2 csésze olvasztott vaj

só, bors

4 lk liszt

250 deci tartósított tej (pl. Noynoy)

1 csésze víz 

kevés reszelt szerecsendió

1 tojássárga

1/2 kg réteslap

Elkészítés:

1. A csirkét kevés vízben megfőzzük. Kevés lét félreteszünk majd a fazékban lévő csirkéhez hozzáadjuk a hagymát, egyet rottyantjuk majd kivesszük a húst, lecsontozzuk. Visszatesszük az időközben besűrűsödött hagymás léhez. Hagyjuk langyosra hűlni.

2. Felverjük a tojásokat, összekeverjük a sajttal és hozzáadjuk a langyos csirkés masszához, ízesítjük.

3. Felolvasztjuk a vajat, a felét félretesszük a réteslapok kenéséhez.

4. A tejet feloldjuk a vízben és megmelegítjük.

5. Egy fazékban a megmaradt fél adag vajon megfuttatjuk a lisztet, mikor rózsaszín, hozzáadjuk lassacskán és állandó keverés mellett a meleg tejet és mindig csak olyan iramban hogy csomómentesre tudjuk keverni, alacsonyabb hőfokon hogy ne kapjon oda. Beletesszük az egész tejmennyiséget és egy keveset folytonos keverés melett még rotyogtatjuk. Mikor besűrűsödik egy picit kihűtjük, majd hozzákeverjük a tojássárgát és a szerecsendióport. A besamelt hozzáadjuk a húsos masszához.

6. Egy nagy tepsi alját kivajazzuk, leterítjük az első réteslapot, megkenjük vajjal, lefektetjük a második réteslapot és ezt addig folytatjuk amíg a réteslapok felét ily módon a tepsibe helyezzük. Ezekre jön a húsos massza, majd a maradék réteslapokat ugyanígy egymás között megkenve, a húsra helyezzük.

7. A tetejét megkenhetjük tojássárga, pici víz, olaj keverékével de lehet egyszerűen csak olajjal megkenni. Bekarcoljuk a szeleteket, anélkül hogy a húsig átvágnánk a réteslapokat, megfröcsköljük vízzel és közepes sütőben, az alsó rácson pirosra sütjük. Mielőtt kivennénk meggyőződünk róla hogy az alsó lap is pirosra sült (megemeljük egy tálalólapáttal a szélét). Melegen és hidegen is tálalható.

CUKKINISPITA

(PITÁ APÓ KOLOKITHÁKJÁ)

A cukkinispite rétestésztából készül. Én és a családom a vékony tésztalapokat kedveljük, ezekbõl 4 darabot szoktam a tepsi aljába teríteni, 4 darabot pedig a töltelék tetejére. 

A rétestészta készítését leírom az alapreceptek fejezetben.

A képekre kattintva meg lehet csodálni a pitét teljes nagyságában:)) A képek 2001 júniusában készültek a konyhámban.

Hozzávalók

1 adag rétestészta (fél kiló)

1 1/2 kiló cukkini

400 gr fetasajt apróra morzsolva

4 tojás

2 fejes hagyma apróra vágva

1/2 marék friss apróra vágott ánizs vagy kapor

só, bors, olívaolaj

Elkészítés 

Elõkészítjük a réteslapokat.

Amíg a réteslapok pihennek vagy kiengednek ha fagyasztottat vettünk, elkészítjük a tölteléket, a következõ módon. Megmossuk a cukkiniket és lereszeljük õket a reszelõ nagylyukú részén. Beletesszük egy szitába és kinyomogatjuk türelemmel belõlük a levet. Egy nagyobb tálba zúdítjuk, hozzáadjuk a fetasajtot, az enyhén felvert tojásokat, a hagymákat, a friss ánizst és sózzuk, borsozzuk ízlés szerint. Mindent jól összekavarunk.

Egy tepsit megolajozunk majd lefektetjük az elsõ réteslapot. Ezt megkenegetjük bõven olajjal és ráfektetjük a következõ lapot, ezt addig folytatva amíg az elsõ adag réteslap elfogy. Erre ráfektetjük egyenletesen elsimítva a tölteléket. Ezt beborítjuk a következõ adag réteslappal, az elõbbiekben leírt módon. Aki szereti ha szép színe van, megkenheti a felsõ megolajozott réteget vízzel higított tojásfehérjével, én csak olajosan szoktam megsütni.

Ezután vagy a szeleteket jelzõ csík mentén bevágjuk a tésztát vagy villával megszurkáljuk hogy a gõz el tudjon távozni és ne emelje meg a piténk fölsõ réteg lapját.

Közepes sütõben szép pirosra sütjük.

Tipp: jó ha a legalsó létrafokon sütjük hogy az alsó lap is jól átsüljön és szép piros legyen.

Mi hidegen is szeretjük.

DARÁLT HÚSOS PITA

(KREÁTÓPITÁ)

Hozzávalók:

1 hagyma

1 kg darált hús

2 rétegre való rétestésztalapok

5-6 tojás

só, bors, fahéjdarabok, szegfűbors, vad menta, szerecsendió vagy egyéb tetszés és ízlés szerinti fűszer

2-3 cikk fokhagyma

3-4 túlérett paradicsom turmixolva vagy 200-250 ml paradicsomkonzerv

1/4 kg feta sajt (helyettesíthető sós telemea túróval)

Elkészítés:

1. A hagymát apróra vágjuk és megfuttatjuk forró olajon. Rátesszük a darált húst, fehéredésig keverjük, majd ráöntjük a paradicsomlét, fűszerezzük, beletesszük az apróra vágott fokhagymát. Lassú tűzön rotyogtatjuk fél órát, amíg elfövi a levét. A legjobb a darált húst azelőtt való nap elkészíteni. A kihűlt darált húsba beleöntünk 5-6 felvert tojást és az összemorzsolt feta sajtot.

2. Egy nagy tepsi alját kiolajozzuk, leterítjük az első réteslapot, megkenjük olajjal, lefektetjük a második réteslapot és ezt addig folytatjuk amíg a réteslapok felét ily módon a tepsibe helyezzük. Ezekre jön a húsos massza, majd a maradék réteslapokat ugyanígy egymás között megkenve, a húsra helyezzük.

3. A tetejét megkenhetjük tojássárga, pici víz, olaj keverékével de lehet egyszerűen csak olajjal megkenni. Bekarcoljuk a szeleteket, anélkül hogy a húsig átvágnánk a réteslapokat, megfröcsköljük vízzel és közepes sütőben, az alsó rácson pirosra sütjük. Mielőtt kivennénk meggyőződünk róla hogy az alsó lap is pirosra sült (megemeljük egy tálalólapáttal a szélét). Melegen és hidegen is tálalható.

DARÁLTHÚSOS  PITA GRÓJAI SAJTTAL

(KIMÁDÓPITÁ)

Hozzávalók:

1/2 kg rétestészta lapokká nyújtva

1 kg darálthús

1 1/2 csésze olívaolaj

2 hagyma apróra vágva

1 kötés petrezselyemzöld

2 kanál paradicsompaszta

1 fahéjrudacska

2 csésze reszelt kemény grójai sajt

3 tojás

1 csésze vaj

só, bors

Elkészítés:

1. A darálthúst a szokásos módón előkészítjük. Az apróra vágott hagymát megdinszteljük olajon, rátesszük a darált húst és kevergetve addig pirítjuk amíg teljesen kifehéredik és felissza a levet amit enged. Sózzuk, borsozzuk és hozzáadjuk az apróra vágott petrezselyemzöldet, a paradicsompasztát, és a fahéjrudacskát. Összefőzzük,  majd hagyjuk kicsit kihűlni.

2. Felverjük a tojásokat és összekeverjük a reszelt sajttal, majd az egészet hozzáadjuk a langyos darált húsos masszához.

3. A tepsit kikenjük olajjal, leterítjük a lapok felét de úgy hogy közöttük bekenjük a vajjal. Rátesszük a darálthúsos masszát majd erre jön a másik negyed kiló réteslap, a lapokat felső részét mindig gondosan megkenjük a vajjal. A tepsi szélére kilógó részeket begyűrjük a tepsi belső oldala mentén. A felső, vajjal megkent lapot megspriccoljuk vízzel és forró sütőben, 180 fokon (elektromos sütő)  pirosra sütjük.

HAGYMÁS PITA

(KRÉMIDÓPITÁ)

Hozzávalók:

3/4 kg hagyma karikára vágva

150 gr csíkokra vágott baconszalonna (elhagyható)

3 tojás

1/2 csésze tejszín vagy tej

250 gr margarin

só, bors

1/2 kg réteslap 

Elkészítés:

1. Egy lábosban felhevítjük a fél margarint, megpirítjuk a bacont majd hozzátesszük a hagymákat, sózzuk, borsozzuk és meg-megkavargatva pirosra sütjük. Langyosra hűtjük.

2. A tojásokat felverjük, összekeverjük a tejszínnel és a hagymákhoz adjuk.

3. Kikenünk egy tepsit olajjal (a tepsi mérete attól is függ mennyire vastagra szeretnénk a pitát) és a réteslapok felét leterítjük, mindegyiket egyenként ecsettel megolajozva. A legfelső rétegre morzsát szórunk és ráöntjük, egyenletesen minden oldalra széthúzva, a tölteléket. Beborítjuk a megmaradt réteslapokkal, amiket egyenként megolajozunk.

4. Bevágjuk a szeleteket a pita felületén, megfröcsköljük vízzel és jó meleg sütőben körülbelül fél órát sütjük. A legajánlatosabb az alsó rácson sütni hogy az alsó lapok is jól átsüljenek.

HÚSOS PITA

(KRÉATÓPITÁ)

Ezt az ételt általában kecske v. bárányhúsból készítik.

Hozzávalók:

1 kg apró darabokra vágott hús

2 apróra vágott hagyma

2 csésze kemény reszelt sajt 

3 tojás

1 csésze olvasztott vaj

só, bors

1 marok apróra vágott petrezselyemzöld

2 lk paradicsompaszta

3 cikk fokhagyma

1 kiskanál zöldmenta

1 1/2 csésze olívaolaj

1/2 kg réteslap

Elkészítés:

1. A felhevített olajon megfuttatjuk a hagymát, majd hozzáadjuk a húst. Miután kifehéredett és felitta a levet amit enged, hozzáadunk egy pohár vizet, a petrezselymet, a paradicsompasztát, a fokhagymát, a zöldmentát és addig főzzük lassú tűzön amíg felissza a levét. Sózzuk, borsozzuk.

2. Felverjük a tojásokat, összekeverjük a sajttal és hozzáadjuk a langyossá hűtött húsos masszához, ízesítjük.

3. Egy nagy tepsi alját kivajazzuk, leterítjük az első réteslapot, megkenjük olajjal, lefektetjük a második réteslapot és ezt addig folytatjuk amíg a réteslapok felét ily módon a tepsibe helyezzük. Ezekre jön a húsos massza, majd a maradék réteslapokat ugyanígy egymás között megkenve, a húsra helyezzük.

4. A tetejét megkenhetjük tojássárga, pici víz, olaj keverékével de lehet egyszerűen csak olajjal megkenni. Bekarcoljuk a szeleteket, anélkül hogy a húsig átvágnánk a réteslapokat, megfröcsköljük vízzel és közepes sütőben, az alsó rácson pirosra sütjük. Mielőtt kivennénk meggyőződünk róla hogy az alsó lap is pirosra sült (megemeljük egy tálalólapáttal a szélét). Melegen és hidegen is tálalható.

KOLBÁSZOSKIFLIK

(LUKÁNIKÓPITÁKJÁ)

Hozzávalók:

1 tojás

2 1/2 csésze napraforgóolaj

1/2 kiskanál cukor

1 csésze tej

1 kiskanál élesztő

5 csésze liszt

1/2 margarin kockázva (250 gr-os csomagolású Vitám)

1/2 kg kiskolbász

1 tojás felverve és vízzel higítva

Elkészítés:

1. A kolbászon kívül a többi hozzávalóból tésztát gyúrunk, melyet 9 labdácskára osztunk. Hagyjuk megkelni őket. A labdácskákat egyenként ujjnyi vastagságú körökre kinyújtjuk, és a közepétől kezdve egyforma cikkeket vágunk.

2. Minden cikkbe belecsavarunk egy kiskolbászt és a széleit bedugjuk. Tepsibe helyezzük, megkelesszük megint, megkenjük a langyos tojásos, vizes masszával és fél-egy órát sütjük közepes, előmelegített sütőben.

FALUSI MAKARÓNIPITA

(HORIÁTIKI MÁKÁRONÓPITÁ)

Hozzávalók:

4 "falusi" réteslap

1 csomag (1/2 kg) 5-s számú makaróni (közepes vastagság)

6 tojás

400 gr feta sajt

só, bors

Elkészítés:

1. A makarónit sós vízben "al dente", még ropogósra főzzük.

2. Felverjük a tojást és egy tálban összekeverjük a főtt makarónival, morzsolt fetával. Bekapcsoljuk a sütőt.

3. Egy tepsit kiolajozunk, majd leterítjük az első réteslapot, ezt is megolajozzuk, erre jön a második réteslap. A makarónis masszát erre egyenletesen rásimítjuk, majd beterítjük a másik két réteslappal, gondosan ügyelve arra hogy a lapokat egymás között megolajozzuk. A szeleteknek megfelelő darabokat bekarcoljuk a felső lap tetején, olajozzuk, megspriccoljuk vízzel és kb. 45 percig sütjük előmelegített közepes sütőben, az alsó rácson hogy az alsó lapok is megsüljenek. Amikor szép piros a teteje, kivesszük a sütőből és a konyhában hagyjuk kihűlni. Ha a sütőben hűtjük ki félig nyitott ajtónál akkor nem lesz ropogós a teteje.

PÓRÉHAGYMÁS PITA

( PRASZÓPITA)

Hozzávalók:

1 kg póréhagyma

4 tojás

1 csésze tej

200 gr reszelt sajt

só, bors, apróra vágott petrezselyemzöld

150 gr margarin

1/2 kg réteslap



Elkészítés:

1. A fél margarint felhevítjük majd belezúdítjuk a felkarikázott póréhagymát és körülbelül 10 percig üvegesítjük. Hozzátesszük a petrzselyemzöldet, sót, borsot és lehúzzuk a tűzről.

2. A tojásokat felverjük, összekeverjük a tejjel és a hagymákhoz adjuk.

3. Kikenünk egy tepsit olajjal (a tepsi mérete attól is függ mennyire vastagra szeretnénk a pitát) és a réteslapok felét leterítjük, mindegyiket egyenként ecsettel megolajozva. A legfelső rétegre morzsát szórunk és ráöntjük, egyenletesen minden oldalra széthúzva, a tölteléket. Beborítjuk a megmaradt réteslapokkal, amiket egyenként megolajozunk.

4. Bevágjuk a szeleteket a pita felületén, megfröcsköljük vízzel és jó meleg sütőben körülbelül fél órát sütjük. A legajánlatosabb az alsó rácson sütni hogy az alsó lapok is jól átsüljenek.

SÓS TEJESPITA

(ÁLMIRI GÁLÁKTÓPITÁ)

Hozzávalók:

7-8 vékony réteslap

2 kanál vaj a krémbe

fél vaj olvasztva vagy csésze olaj a lapok kenéséhez

10 leveseskanál liszt

6 csésze tej

300 gr feta sajt

4 tojás

só, bors, őrölt szerecsendió

szezámmag

Elkészítés:

1. Elkészítjük a krémet. A tejből elveszünk egy csészével, ebben feloldjuk a lisztet úgy hogy lassan töltögetjük a liszthez a tejet, miközben fakanállal kavarjuk hogy ne csomósodjon meg. A tej megmaradt részét a tűzre tesszük és még mielőtt felforrna, hozzátesszük a feloldott lisztet. Megsózzuk (fél kiskanál tengeri só), borsozzuk, szerecsendióval megszórjuk és kavargatva besűrítjük mint a besamel krémet. Mikor besűrűsödött levesszük, beletesszük a két kanál vajat és kihűtjük.

2. Miután kihűlt a krém, hozzátesszük a 4 felvert tojást, lassacskán és állandóan kavargatva hogy a tojások jól elkeveredjenek a krémmel.

3. Egy nagyobb tepsit kikenünk vajjal vagy olajjal és leterítjük az első réteslapot, a kilógó részeket kihajtva a tepsi szélére, ezt megkenjük megint olajjal-vajjal majd erre rátesszük a második lapot, megkenjük, erre jön a harmadik lap, ezt is kenjük majd megszórjuk morzsolt fetával. A következő 3-4 lapot így megkenjük és megszórjuk fetával, majd a legfelsőre a fetára öntjük a krémet. Minél nagyobb a tepsi annál vékonyabb lesz a krémes rész, ezt majd ízléstől függően is be lehet állítani családon belül. Általában kedvelt a vékonyabb krémű pita. A sűrű krémet tehát beöntjük a felső lapra, elegyengetjük egy nagy kanállal, a széleket bedugdossuk vagy levágjuk, megszórjuk szezámmaggal és betoljuk a sütőbe, alsó rácson addig sütjük amíg a teteje és az alja szépen megpirul.

4. Inkább hidegen fogyasztják mert akkor már könnyen lehet vágni és a krém is megdermed, könnyen kezelhető.

SPENÓTPITA

(SPÁNÁKÓPITÁ)

A spenótpita akkor finom igazán ha a spenóton kívül más illatos fűvel is dúsítják a tölteléket. Ugyanis Görögországban sok fűfélét fogyasztanak, sokat termesztenek is, de a legfinomabbak a vadon, hegyoldalakban nőtt fajták. A magyar ember számára ismerős ezek körül a pitypang, vagy gyermekláncfű (ennek nem fogyasztják a virágát), ebből különösen finom a hegyoldalakban kinőtt fajta, és még ismerős lehet az eperparéj, ezt termesztik is és a piacokon, üzletekben árulják. A spenótpita tulajdonképpen spenótrétes. Lehet csavarva, tekerve is elkészíteni de leginkább rétegesen készítik, hisz az hamarabb megy. Nagyon kedvelt étel spenótidényben, de fagyasztott spenótból is kitűnő.

Hozzávalók:

1 1/2 - 2 kg spenót

1 fej vöröshagyma

3-4 db újhagyma

1 db póréhagyma

1 csokor friss ánizs vagy kapor

ízlésnek megfelelően 1 marék vadmenta (diosmó) - elmaradhat

2 dl rizs
2 tojás

40-50 dk feta sajt, de lehet akár több is

(helyettesíthető a román sós telemea túróval)

ízlés szerint kevés reszelt sárgasajt (elmaradhat)

45 dkg vagy 6 lap vékony rétestészta

só, bors, olívaolaj

Elkészítés:

1. A spenótot megtisztítjuk, leszedjük a leveleket a szárukról és kiselejtezzük a megsárgult leveleket, majd jól átmossuk addig amíg a vízben nincsen már nyoma sem sárnak vagy piszoknak. Nagy darabokra vágjuk majd besózva jól átdörzsöljük (egy nagyobb tálban vagy a kagylóban). Hagyjuk állni egy órát a kagylóban vagy egy szűrőben, hogy elfolyjon a leve. Kifacsarjuk, beletesszük egy nagyobb tálba és hozzátesszük a apróra vágott és megpirított hagymákat, póréhagymát, az apróra vágott ánizst, mentát, a rizst, a felvert tojásokat és a felmorzsolt feta sajtot. Mindezt jól összekeverjük.

2. Közben egy nagy tepsit kikenünk olajjal, leterítjük az első réteslapot, ezt is megkenjük olajjal, rá a második réteslapot, olaj és harmadik réteslap. Ezt is megolajozzuk majd ráfektetjük egyenletesen elosztva a tölteléket. Én a töltelék alá szoktam szórni kevés gabonapelyhet is, a biztonság kedvéért:) A töltelékre helyezzük a maradék három réteslapot, egyenként mindegyiket megolajozva. A tetején bekarcoljuk a szeletek helyét vagy megszurkáljuk a lapot hogy a gőz el tudjon távozni és ne púposítsa fel a pitánkat. Meglocsoljuk (fröcsköljük) enyhén vízzel, betesszük a sütőbe, közepes sütőben 1 óra alatt szép pirosra sül.

ÉDES TÖKÖSPITE

(KOLOKITHÓPITA)

Hozzávalók

1/2 kg réteslap

1 kg édes tök

1 leveseskanál fahéjpor

1 csésze mazsola

1 1/4 csésze cukor

1/2 kiskanál szegfűszegpor

4 lk + 1/2 csésze olvasztott vaj

2 kis görögkávéscsésze puha rizs
Elkészítés 

Elkészítjük a réteslapokat.

Amíg a réteslapok pihennek vagy kiengednek ha fagyasztottat vettünk, elkészítjük a tölteléket, a következő módon. Megmossuk a tököt, lehámozzuk, nagyobb darabokra vágjuk és kevés vízzel együtt feltesszük főni addig amíg  a darabok teljesen szétfőnek. Hozzáadjuk a fahéjat, a cukrot, a mazsolát, a vajat és a szegfűszeget majd jól összekavarjuk, hagyjuk egyet rottyanni és ekkor beleöntjük a rizst is. Nagyon alacsony hőfokon pároljuk amíg a rizs is megduzzad.

Egy tepsit kivajazunk majd lefektetjük az első réteslapot. Ezt megkenegetjük bőven az olvasztott vajjal és ráfektetjük a következõ lapot, ezt addig folytatva amíg a fél adag réteslap elfogy. Erre ráfektetjük egyenletesen elsimítva a tölteléket. Ezt beborítjuk a következõ adag réteslappal, az előbbiekben leírt módon megkenegetve az egymáshoz érő felső felületeket. Aki szereti ha szép színe van, megkenheti a felső megvajazott réteget vízzel higított tojásfehérjével, vagy csak egyszerűen megspriccolhatja kevés vízzel.

Ezután a szeleteket jelző csík mentén bevágjuk a tésztát majd előmelegített, közepes sütõben szép pirosra sütjük.

Tipp: jó ha a legalsó létrafokon sütjük hogy az alsó lap is jól átsüljön és szép piros legyen.

LEVESEK

FÁSZOLÁDÁ

(BABGÚLYÁS)

Hozzávalók:

1 szárazbab

300 gr apróra vágott sárgarépa, hagyma, zellergumó

3-4 turmixolt paradicsom vagy paradicsomkonzerv

2 cikk fokhagyma

kevés kakukkfű

200 gr baconszalonna vagy/és falusi kolbász

só, bors

Elkészítés:

1. A babot előtte való estén beáztatjuk.

2. A következő napon hideg vízben feltesszük főni. Ha könnyebb, dietásabb ételre vágyunk miután felfőtt az első levét leöntjük, ha nem akkor felfövés után hozzáadjuk a zöldségeket, fokhagymát, kakukkfüvet, paradicsomlevet, sót, borsot és körülbelül fél órát főzzük

3. Olajban kisütjük a bacont és a kolbászt majd miután megpuhult a bab, hozzáadjuk, az olajjal együtt. Még kicsit összerottyantjuk és már tálalható is. Ha még higítani akarnánk a levest, kevés forró vizet adhatunk hozzá. Ha túl híg lenne akkor egy kis lisztet elhabarunk a levével és hozzáadjuk, összefőzzük.

Tálalás:

A mindennapi gyakorlatban általában szalonna, kolbász nélkül készül és tálaláskor kísérője az elmaradhatatlan feta sajt és sózott, füstölt hal, főleg a hering.

GÖRÖG TYÚKHÚSLEVES

(KOTÓSZUPÁ)

Ezt a leves igaziból nem láttam tavernákban. Télen szokták fogyasztani, előnye hogy roppant egyszerű, hamar el lehet készíteni és isteni íze van. Én egyszer megpróbáltam jó magyarosan teletömni zöldséggel de annak már más íze lett. Ezt így kell elkészíteni, bármilyen szokatlannak is tűnik, zöldségek nélkül. Még annyit jegyeznék meg hogy ezt a levest azonmód forrón jó fogyasztani ugyanis a rizs tudvalevőleg azzal a tulajdonsággal rendelkezik hogy megszívja magát és megduzzad. Én ha nem rögtöni fogyasztásra készítem akkor csak 1 csupor rizst főzők bele, ha pedig rögtön tálalom akkor kettőt, hogy jó sűrű legyen. Kell egy kis gyakorlat ahhoz hogy a rizs mennyiségét eltaláljuk. Állagra a leves hasonlít a halleveshez.

Hozzávalók:

1 egész konyhakész csirke

ízlés szerint só, bors

rizs (1-2 kávéscsésze)

2 tojás

2 citrom

Elkészítés:

A csirkét egészben (jól megmosva, tisztítva) fazékba vagy kuktába teszem és felöntöm annyi vízzel amennyi levest szeretnék, a legjobb ha jól ellepi a csirkét. Sót, borsot teszek hozzá és készre főzőm. Ezután kiveszem a fazékból, esztétikus okokból kifolyólag lehetőleg egészben és beleteszem egy tűzálló edénybe, majd bedugom a sütőbe és pirosra sütöm. Időközben a visszamaradt csirkelevet leszűröm, majd belefőzöm a rizst. Elkészítem a citromos-tojást. Két tojást felverek habosra, két citrom levét hozzáöntöm miközben villával enyhén tovább habarom

Mikor kész a rizs, lehúzom a tûzrõl, várok pár percet hogy ne főjön, majd a hõmérsékletkiegyenlítés elvét alkalmazva (a tányérba lassacskán a citromos öntethez öntöm a forró levest), beleöntöm a levesbe a citromos öntetet. Ha mindent helyesen végeztem el egy jó habos sûrû leves az eredmény. Még egyet rottyintok rajta, majd tálalom.

Tálalás

A húst kivesszük a sütőből és az asztalra helyezzük, még jobb ha előtte ízlésesen darabjaira vágjuk hogy ne a család többi tagja trancsírozza szét hozzá nem értően, a levest pedig levesestányérokba mérjük, borsozzuk. Mivel sűrű, laktató, nem jár hozzá második, egytálételként fogyasztják.

HALLEVES

(PSZÁRÓSZUPÁ)

A görög hallevest általában a tõkehalból, piros halból vagy a skorpióhalból készítik. Igazság szerint akármilyen hal jó de ezek adják a legízletesebb levest. A görög halleves tulajdonképpen húsleves halból, de talán még jobban talál rá a román csorbához való hasonlítás persze a halhússal kiegészítve. 

A képekre kattintva mindent nagyobb felbontásban is meg lehet csodálni:)

Hozzávalók

Egy 4 személyes családnak biztosan kell bele 2 darab tõkehal. Ezen kívül pedig jó sok leveszöldség:

4-5 közepes krumpli egyben megpucolva, megmosva

2- 3 fej hagyma pucolva, megtisztítva egészben

1 kötés zellerzöld

1 kötés petrezselyemzöld

mehet bele zellergumó is, ízlés szerinti mennyiségben

5-6 sárgarépa egészben

só, bors

Elkészítés

1.A zöldségeket odateszem fõni. Én 6 literes kuktában szoktam, sípolás után 1-es fokozatra állítva, 10 percig a kukta zöldségfõzõ szelepével.

2. Kiengedem a kuktából a gõzt, kiveszem a zöldségeket, beleteszem õket egy szitába hogy lefolyjon a levük. A kuktában maradt zöldséglében megfõzõm a megtisztított, megmosott halakat. Én a halat is kuktában szoktam, sípolás után még 10 percig.

3. Kiengedem a kuktából a gõzt, kiveszem a halakat. A levet leszûröm és visszateszem fõni. Mikor megint felfõtt rizst teszek bele, annyit hogy ne legyen túl sûrû de túl híg sem a leves (egy csésze).

4. Amíg a rizs fõ, lecsontozom a halakat, a húsukat egy tálra teszem és beteszem csukott helyre vagy lefödöm hogy ne száradjon ki a hús.

5. Elkészítem a citromos-tojást. Két tojást felverek habosra, két citrom levét hozzáöntöm miközben villával enyhén tovább habarom.

6. Mikor kész a rizs, lehúzom a tûzrõl, várok pár percet hogy ne főjön, majd a hõmérsékletkiegyenlítés elvét alkalmazva (a tanyérba lassacskán a citromos öntethez öntöm a forró levest), beleöntöm a levesbe a citromos öntetet. Ha mindent helyesen végeztem el egy jó habos sûrû leves az eredmény. Még egyet rottyintok rajta, majd tálalom.

Tálalás

A legtöbb családnál a húst külön tálban leöntik citromlé-olívaolaj öntettel (két közepes citromnak a levét kinyomom, a citromlébe teszek egy jó csipet oreganót, majd egy villával felverve hozzáöntök annyi olívaolajat hogy jól besûrûsödjön) sózzák, borsozzák. Külön tálban tálalják a zöldségeket ugyanígy leöntve citromos-olajos szósszal, a sûrû habos levest amit rögtön kell fogyasztani pedig tányérokban felszolgálják. A citromos olívaolajas öntet ha jól van elkészítve olyan jó sûrû állagú mint egy mártás.

MAGIRITSZA

(HÚSVÉTI LEVES BELSŐSÉGEKBŐL)

A húsvéti jellegzetes magiritsza leves bárány vagy kecske belsőségekből készül. Felhasználják hozzá a beleket, szívet, tüdőt, májat. Szertartásosan nagyszombat éjjelén készítik a háziasszonyok és úgy hogy az éjféli miséről hazajövő háznép frissen fogyaszthassa. Ezzel az étellel fejezik be hivatalosan és látványosan a nagyböjt idejét. Ízre finoman savanykás, emlékeztet az erdélyi korhely levesre. A levest követi a gardubakia. Az egész nagyböjt e két ételre való várakozás szellemében telik el. Ezeket az étkeket minden családban elkészítik, ott is ahol nem böjtölnek vagy ahol nem is vallásosak. Hozzájárulnak a Húsvéti görög ünnepi atmoszféra megteremtéséhez, amihez a görögök remekül értenek.

Hozzávalók:

1 bárány vagy kecske belsőségei:

belek (elhagyható)

szív

tüdő

máj

az állat feje (elhagyható)

7-10 apróra vágott zöldhagyma

4-5 csésze víz vagy húslé

fél marék apróra vágott friss ánizs vagy kapor

só, bors

fél csésze olívaolaj

2 citromnak a leve

1 kisebb zöldsaláta (elhagyható)

1 csésze rizs
tojásos-citromos öntet

Elkészítés:

1. Az első lépés az alapos tisztítás. A belek mosására különösen nagy figyelmet kell fordítani. Előszőr 3-4 adag vízben jól átmossuk. Ezek után egy ceruzát áthúzva mindegyiken, megtisztítjuk őket az esteleges maradék bélpiszoktól. Ezt nagyon alaposan és körülményesen végezzük, minden belet egyenként lassan áttisztítva a ceruzával. A következő lépés a bél kifordítása, majd leforrázása. Forrázás után még egy-két hideg vizes átmosást alkalmazunk. Ezek után már biztosak lehetünk benne hogy a belek patyolat tisztán várnak sorukra. Tehát az előkészítési folyamatokra jó rászánni elégséges időt. Megmossuk és leforrázzuk a többi belsőséget is, majd mindent nagyon apró darabokra vágunk. Az egy állatból való belet nem használják fel mind a leves készítésére általában, félreteszik a felét a gardubákia elkészítéséhez.

2. Elkészítjük a leves levét a bárányfejből. Sós vízben megfőzzük a fejet, leszűrjük. A levet felhasználjuk a leves elkészítéséhez. A fejet kinyithatjuk és borssal, sóval, pirítóssal elfogyaszthatjuk az agyat. Ha nem bárányfejből készítjük a levest akkor húskockából, habár igaz annak már nem annyira hagyományos az íze.

3. A belsőségeket, beleket apró darabokra vágjuk. Minél apróbb annál ízlésesebb az étel. Apróra vágjuk a friss ánizst és vékony csíkokra 4-5 nagy salátalevelet.

4. Olívaolajat hevítünk, ezen megfuttatjuk a hagymát, a zöldhagymát, az apróra vágott belsőségeket. Ezekhez tesszük az ánizst és a salátát, egy keveset együtt rotyogtatjuk. Feltöltjük a bárányfej lével és addig főzzük amíg minden megpuhul, körülbelül 3/4 órát vagy fél órát kuktában.

5. Mikor minden puha belefőzzük a rizst. Ha rögtön fogyasztjuk és sűrű levest akarunk akkor egy csésze rizs kell bele ha nem fogyasztjuk rögtön akkor vigyázat, a rizs nagyon be tud sűrűsödni, használjunk csak fél csészével.

6. Mikor a rizs is megfőtt beleöntjük a tojásos citromos öntetet még 2-3 percig hagyjuk egészen lassú tűzön rottyanni és lehet fogyasztani.

ÉDESEK

OMLÓS TÉSZTA

Az omlós tésztát "tárta" néven ismerik a görögök. Ezeknél a tésztáknál a lisztet általában nagyobb mennyiségű vajjal dolgozzuk össze. A lisztet mindig jó átszitálni előbb, jobban viselkedik sütés közben. Az elkészítésnél nagyon kell ügyelni arra hogy a vaj ne olvadjon el a kéz melegétől mert akkor "elég" a tészta, elveszti a rugalmasságát, formálás közben morzsálódik, szakad. Ezért az omlós tésztát először deszkán késsel kell összedolgozni, a kézzel való összedolgozás a lehető legkevesebb ideig kell tartson. Gyúrni nem szabad, csak finom, gyors mozdulattal összehabarni. Ha a tészta összeállt legalább 15 percig pihentessük hideg helyen mielőtt felhasználnánk.

Hozzávalók egy alapadaghoz:

2 csésze liszt

120 gr friss, kemény, hideg vaj kockákra vágva

2 kanál cukor

2 tojássárga vagy 1 tojás

csipet só

hideg víz, tej vagy tejföl amennyit felvesz a tészta de nem több mint 5 kanál

citrom vagy narancsreszelék

ALMÁS PITA 

(MILÓPITÁ)

(25x35 méretű tepsihez)

Hozzávalók:

A tésztához:

220 gr kemény, hideg vaj, kockára vágva

1/2 csésze cukor

4 tojássárga

400 gr liszt

1 kiskanál sütőpor



A töltelékhez:

4-5 nagy "golden" alma

5 kanál barna cukor vagy 3 kanál fehér cukor

3 kanál citromlé

1-2 kanál víz

3 kanál mazsola

3 kanál tört dióbél

kevés fahéj

kevés (fél marék) gabonapehely

Elkészítés:

1. Elkészítjük a tésztát az omlós tésztáknál leírtak nyomán. Két részre osztjuk, az egyiket kinyújtjuk a kivajazott tepsi aljára, a másik részt félretesszük. 

2. Az almákat megpucoljuk, kimagozzuk, szeletekre vágjuk majd odatesszük egy lábosban 2 kanál vízzel puhulni. Hozzátesszük a cukrot, a citromlevet  és mikor puha, félrehúzzuk. Mikor már nem forró, hozzátesszük a mazsolát és a tört diót, megszórjuk fahéjjal.

3. A kinyújtott lapra kevés gabonapelyhet szórunk, majd a hideg tölteléket elegyengetjük rajta. Befedjük az időközben kinyújtott második lappal és előmelegített középmeleg sütőben, alsó rácson pirosra sütjük.

Tipp:

Ha a felső lap helyett inkább tésztareszelékkel vonnánk be a tölteléket, a felső laphoz való tésztaanyagot betesszük a mélyhűtőbe amíg jól megkeményedik és utána ráreszeljük a töltelékre.

FINOM ALMÁSPITE

(MILOPITA)

Hozzávalók:

2 2/3 finomliszt

1 kk só

1 csésze hideg, kockákra vágott vaj

6 lk hideg víz

1 1/2 csésze porcukor

2 lk vaj

Töltelék:

8 csésze savanyúalma apró kockákra vágva (kb. 8 közepes méretű alma)

1 lk citromlé

3/4 csésze cukor

2 lk corn flour

1 lk citromreszelék

1 lk fahéjpor

1/4 kiskanál szegfűszegpor

1/4 kiskanál szerecsendiópor

2 lk friss vaj

Elkészítés:

1. A tésztának valókat gyorsan összedolgozzuk. Használjuk a krumplinyomót, egy nagy kést vagy a speciális, hideg vajat lisztbe dolgozó műszert, és csak az utolsó simításokat végezzük kézzel, vagyis csak mikor már ott tartunk hogy egy labdává kell összeállítsuk az egészet. Az omlós tésztához valók nem szabad felmelegedjenek! Ha a vajból darabkák maradnak benne (nincs egészen simára eldolgozva) nem baj! Ne legyen túl kemény a tészta mert akkor megsülve sem poronyó, hanem szikkadt. Legyen egy puha, nyújtható tésztánk (liszt, víz mennyiségek változtatásával lehet ezt eltalálni).

2. Az almákat meghámozzuk és kicsi kockákra vágjuk (aki úgy szereti akár a nagylukú reszelőn is lereszelheti) és a citromlével meglocsoljuk, hogy ne sárguljanak meg.

3. A fűszereket, corn-flourt, vajat összedolgozzuk.

4. A gyümölcstepsi aljába betesszük a fél adag tésztából nyújtott lapot, úgy hogy a széleit felhúzzuk. Erre ráhalmozzuk az almák felét, amit meghintünk a corn-flour-s massza felével, erre a megmaradt alma, rá a megmaradt corn-flour. Ez utóbbit kezünkkel úgy morzsolgatjuk hogy mindenhova jusson belőle. Az egészet beterítjük a második lappal és előmelegített közepes sütőben szép pirosra kisütjük.

ALMÁS KUGLÓF 

(KÉJK ME MILÁ)

Hozzávalók:

3 alma

3 kanál cukor

1/2 csésze víz

2 1/2 csésze liszt

1 1/2 kávéskanálka szóda

1 kiskanál sütőpor

1 kiskanál fahéj

125 gr margarin

2 csésze cukor

3 tojás

mazsola, dió

tetejére porcukor vagy narancsglazúr

Elkészítés:

1. Megtisztítjuk, karikákra vágjuk az almát és a 3 kanál cukorral, fél csésze vízzel puhulni tesszük. Villával lenyomkodjuk az almákat fövés közben.

2. A mixerben habosra keverjük a cukrot a tojásokkal, hozzáadjuk a margarint, a lisztet majd a végén lassan, kézzel belekeverjük az almakompótot, úgy hogy a massza állaga cake jellegű maradjon (nagyon sűrű de még folyó).

3. Alsó rácson, közép meleg sütőben körülbelül 1 órát sütjük. Mikor elválik az edény széleitől, jól jön az illata és a beleszúrt éles késre semmi nem ragad, fokozatosan kihűtjük majd még melegen porcukorral megszórjuk esetleg megkenhetjük narancslekvárral.

ANANÁSZOS CARROT CAKE

(KÉJK ME KÁROTTA KE ÁNÁNÁ)

Hozzávalók:

2 csésze reszelt sárgarépa

2 csésze liszt

2 teáskanál őrölt fahéj

1/2 teáskanál só

2 teáskanál sütőpor

1 1/2 teáskanál szóda

1 1/2 csésze étolaj

4 tojás

2 csésze cukor

1 1/2 csésze dió

300 gr ananászkonzerv (csak a gyümölcs, lecsöpögtetve)

Elkészítés:

1. A tojásokat a cukorral mixerbe tesszük, habosra keverjük (kb. 10 perc). Apróra vágjuk az ananászt.

2. Hozzátesszük az olajat lassacskán csorgatva. A sütőporral és fűszerekkel összekevert lisztet lassacskán adagoljuk, közben tovább keverünk, adagoljuk a dióbelet, a répát, az ananászt és még pár percig kavarjuk hogy minden hozzávaló jól elkeveredjen. Vigyázzunk a massza megfelelő sűrűségű legyen, ha túl híg még keverünk hozzá lisztet, hogy még folyó de sűrű tésztát kapjunk.

3. A kuglófsütőt kiolajozzuk, kilisztezzük (csak az alját). Belezúdítjuk a masszát és közepes sütőben (180 fokon az elektromos sütőben) körülbelül egy órát sütjük, az alsó rácson. Ha a beleszúrt kötőtűre, éles késre már semmi nem ragad, a cake készen van.

5. Kinyitjuk a sütő ajtaját résnyire és hagyjuk lassacskán kihűlni. Mikor langyos, kuglóftartóba tesszük és födetlenül hagyjuk teljesen kihűlni.

6. Ha kihűlt födhető kuglóf formában kell tartani, mert kiszárad. Ez kicsit zaftosabb, nem száraz mint a megszokott cake-k. Inkább kiskanállal tálaljuk, olyan mint egy krémes sütemény.

BAKLAVA

Hozzávalók:

1/2 kg mandulabél

1/2 kg dióbél

2 ek fahéjpor

1 csésze cukor

1/2 kg zsíros margarin v. vaj

1 1/2 kg réteslap, a vékonyabb fajtából

Sziruphoz:

1 1/2 kg cukor

1 citrom

3 pohár víz

Elkészítés:

1. Leforrázzuk a mandulabelet és lehúzzuk a héját. Ha fehér, héj nélküli belet kaptunk, ez nem szükséges.

2. Ledaráljuk a mandulabelet és a dióbelet majd egy tálban összekeverjük az egy csésze cukorral és a fahéjjal.

3. Felolvasztjuk a margarint/vajat.

4. Leterítünk egy 22-32 cm-s tepsibe 5-7 lapot, mindegyiket egyenként megvajazva, és megkenjük vastagon a töltelékkel. Erre még 3 lapot teszünk melynek mindegyikét megkenjük újfent vajjal. Erre a 3 lapra újból tölteléket pakolunk. Legfelül a maradék lapok kerülnek, mindegyikük külön külön megkenve vajjal. Egy késsel bemetsszük a darabokat, megspricceljük vízzel és kisütjük.

5. Mikor pirosra sült a felső és alsó lap, fokozatosan kihűtjük. Még amíg meleg, ráöntjük a szirupot.

Szirup

A hozzávalókat körülbelül 5 percig főzzük egy lábosban.

BIRS A SÜTŐBEN 

(KIDONI SZTO FURNÓ)

Hozzávalók:

4 birsalma 

2/3 csésze méz

őrölt fahéj

Elkészítés:

1. Megmossuk alaposan a birsalmákat majd egy fogpiszkálóval körbe körbe sok kis lyukat szúrunk.

2. Egyenként becsomagoljuk őket aluminiumfóliába, utána egy tűzálló tálkába felállítjuk őket jó szorosan egymás mellé, majd körülbelül 1 1/2 órát sütjük.

3. Mikor jól megpuhulnak kivesszük őket, félbe vágjuk, leöntjük mézzel és megszórjuk fahéjjal, melegen tálaljuk.

BÚZADARA SZUFLÉ SZILVAÖNTETTEL 

(SZUFLÉ APO SZIMIGDÁLI ME SZÁLTSZÁ DÁMÁSZKINO)

Ez az édesség a felfújtak kategóriájába tartozik, melyet két csoportra oszthatunk a hőhatás alkalmazásának módja szerint: a szuflékra, melyeket sütőben gőzölünk ki és a pudingokra melyeket vízfürdőben. Ezt az édességet a sütőben készítjük, a kigőzöléséhez két edényre lesz szükségünk: két tepsire vagy pecsenyesütőre, az egyikbe beleférjen a másik. A nagyobbik edényben lévő víz a kisebbiknek körülbelül a feléig kell érjen mikor a kisebbiket beléhelyezzük.

Hozzávalók:

1/2 l tej

1 csésze cukor

1/2 csésze durva búzadara

1/4 csésze mazsola (lehet több is de vigyázva, nagyon édesít)

6 tojás

2 leveseskanál vaj (nem használunk margarint mert a margarinban kevés víz is van ami nem kedvez a felfújt növekedésének)

3 zacskó vaniliás cukor

A szilvaöntethez:

3 csésze szilva (magozatlanul, egészben kimérünk 3 csészével)

1 csésze cukor

1 csésze víz

Elkészítés:

1. A tojássárgákat elkülönítjük a fehérjétől.

2. Felfőzzük a tejet majd lassacskán beleeresztjük a búzadarát, állandóan kavargatva felfőzzük majd hagyjuk még egyet kettőt rottyanjon mielőtt lezárnánk alatta a tüzet, hogy jól besűrűsödjön. Félretesszük, hagyjuk langyosra hűlni.

3. A tojássárgáját habosra keverjük a vaniliáscukorral és a cukorral, majd az egészet hozzákeverjük a tejes búzadarához, mindezekhez a vajat is hozzáadva. Óvatosan de jól kikeverjük.

4. Megmossuk és szárazra töröljük a mazsolát, majd felverjük a tojásfehérjéből a habot. A kemény habot a mazsolával felváltva a masszához adagoljuk.

5. A sütőedényt szilárd zsírral, vajjal, kikenjük, kilisztezzük és kicukrozzuk. Habkártyával belehúzzuk az elkészült felfújt anyagát úgy hogy a massza az edény magasságának a 2/3-ig érjen, hogy a felfújt emelkedhessék. Óvatosan ütögessük a sütőedényt a kezünkhöz vagy az asztal lapjához hogy az anyag egyenletesen helyezkedjék el benne. Beletesszük a sütőedényt a vizet tartalmazó nagyobbik edénybe nagyon vigyázva nehogy megbillenjen a sütőedény és víz menjen az anyagba.

6. Középforró sütőbe, alsó rácsra helyezzük, a sütőajtót óvatosan csukjuk, ne rázkódjék feleslegesen a massza. Az első 12-15 perc múlva mérsékeljük a tüzet. 20 perc múlva ha nagyon pirulna a felfújt teteje letakarjuk zsírpapírral. A sütési idő 45-55 perc. 45 perc múlva ki lehet próbálni készre sült-e, a szokásos módszerrel, kötőtűt vagy éles kést szúrva a masszába.

7. Amint befejeződött a kigőzölést résnyire nyitott sütőajtónál 4-5 percet pihentetjük a pudingot, majd kivesszük, körülvágjuk és óvatosan kifordítjuk a formából egy szilárdan rányomott tálra. Díszitjük a szilvákkal, leöntjük a szilvaöntettel és tálaljuk.

Szilvaöntet

A szilvákat a többi hozzávalóval odatesszük főni. Mikor megpuhultak, a szilvák 1/3-t kimagozzuk és félretesszük díszíteni. A többit szilvát kimagozzuk, felturmixoljuk majd átnyomjuk egy szűrőn és az átnyomott masszát a cukros lével összekavarjuk, ez lesz az öntet.

BROWNIES

(amerikai görögök által "importált" sütemény)

Hozzávalók:

3/4 csésze liszt

1/4 kiskanál sütőpor

150 gr étcsoki

3/4 csésze vaj

1 1/2 csésze barna cukor

3 nagy tojás

2 kanál vaniliaszirup

4 csésze kakaós mogyorómassza

Elkészítés:

1. A vajat felolvasztjuk, rátesszük a csokoládét.

2. A cukrot és a tojásokat kicsit habverővel felverjük (habzásig), majd a kettőt összeadjuk.

3. A lisztbe beletesszük a sütőport, majd mindent összekeverünk és beleöntjük egy őzgerinc hosszúságú, szélesebb tepsibe.

4. A tetejére hanyagul kanállal rácsorgatjuk a mogyorómasszát majd 180 fokos előmelegített sütőben kb. 45 percet sütjük.

BUGÁTSZA

(jellegzetes krémes sütemény)

Hozzávalók:

4 csésze tej

1/4 csésze vaj

2/3 csésze finomra darált búzadara

2/3 csésze cukor

2 tojás és 2 tojássárga

kevés vaniliapor

2/3 csésze olvasztott vaj kenegetéshez

porcukor és fahéj megszórni

1/2 kg réteslap

RÉPA KÉJK

(KÉJK ME KÁROTTA)

Hozzávalók:

6 tojás

1 1/2 csésze cukor

2 csésze liszt

1 kiskanál sütőpor



1 csésze olaj

1 csésze darált dióbél

1 csésze reszelt sárgarépa

Elkészítés:

1.  A tojásokat a cukorral mixerbe tesszük, habosra keverjük (kb. 10 perc).

2. Hozzátesszük az olajat lassacskán csorgatva. A sütőporral összekevert lisztet lassacskán adagoljuk, közben tovább keverünk, adagoljuk a dióbelet, a répát és még pár percig kavarjuk hogy minden hozzávaló jól elkeveredjen. Vigyázzunk a massza megfelelő sűrűségű legyen, ha túl híg még keverünk hozzá lisztet, hogy még folyó de sűrű tésztát kapjunk.

3. A kuglófsütőt kiolajozzuk, kilisztezzük (csak az alját). Belezúdítjuk a masszát és közepes sütőben (180 fokon az elektromos sütőben) körülbelül egy órát sütjük, az alsó rácson. Ha a beleszúrt kötőtűre, éles késre már semmi nem ragad, a cake készen van. 

5. Kinyitjuk a sütő ajtaját résnyire és hagyjuk lassacskán kihűlni. Mikor langyos, kuglóftartóba tesszük és födetlenül hagyjuk teljesen kihűlni.

6. Ha kihűlt födhető kuglóf formában kell tartani, mert kiszárad.

CSOKOLÁDÉ MINYON

(TRUFÁ SOKOLÁTÁ)

Hozzávalók:

500 gr háztartási keksz

250 gr puha margarin

500 gr porcukor

3 tojás

3-4 lk kakaó

1-2 vaniliapor

1 kis borospohár konyak

1 csésze tört dióbél vagy mandulabél

1-2 csésze minyon csokoládéreszelék

Elkészítés:

1. Habosra keverjük a cukrot a tojássárgákkal és a margarinnal.

2. Kemény habbá verjük a tojásfehérjét majd felváltva és vigyázva belekeverjük a kakaót és a vaniliaport, majd a dió vagy mandulabelet.

3. A kekszet apróra morzsoljuk és meglocsoljuk a konyakkal.

4. Mindent összekeverünk és jól összedolgozunk. Kis labdácskákat formálunk, meghempergetjük őket a csokoládéreszelékben és egymás mellé helyezzük őket egy olyan tálra melyet betehetünk a mélyhűtőbe. Letakarjuk fóliával és 3-4 órára a mélyhűtőbe tesszük. Utána kivesszük, egymásra halmozzuk egy tálban és a jégszekrényben tároljuk.

CSOKOLÁDÉS KEVERT

(KÉJK ME SOKOLÁTÁ)

Hozzávalók:

2 csésze liszt

1,5 csésze cukor

1 kiskanál szóda

1 kiskanál fahéj

250 gr margarin

1 csésze víz

6 lkanál kakaópor

1/2 doboz (250 gr) zsíros lecsöpögtetett joghurt

2 tojás

Krémhez:

6 lk margarin

2 lkanál kakópor

2 csésze porcukor

1/2 doboz (250 gr) zsíros lecsöpögtetett joghurt

kókuszreszelék, ízlés szerinti mennyiségben (ha akad otthon, e nélkül is lehet)

Elkészítés:

Egy kis lábosban felolvasztom a 250 gr-os margarint majd hozzáadom a 6 kanál kakaóport, 1 csésze vizet és összefőzőm. A lisztet, cukrot, szódabikarbonátot, fahéjat összekeverjük egy tálban, majd erre ráöntjük a forró kakaós masszát, jól összekeverjük. Hozzákeverjük a fél doboz joghurtot és a két felvert tojást. Összekeverjük hogy homogén massza legyen majd beleöntjük egy tepsibe (30 cm x 22 cm). Ne használjunk sütőpapírt és ha lehet olyan tepsit használjunk amiben utána felvághatjuk (ne legyen teflon), mert ha leöntjük a krémmel kellemetlen lesz ide-oda pakolgatni. Alsó rácson, 200 fokon, előmelegített sütőben 35 perc alatt készre sül. Sülés után, résre nyitott sütőben hagyjuk fújja ki magát, majd kb. fél óra múlva önthetjük rá a krémet.

A krém elkészítéséhez egy kis lábosban összeolvasztjuk a 6 kanál margarint, 2 kanál kakaót, 2 csésze porcukrot, a fél doboz joghurtot majd mikor jól összeolvadnak, így melegen ráöntjük a megsült kevertre. Hagyjuk fedetlenül hűlni, majd ha már megdermedt kicsit, bőven megszórhatjuk kókuszreszelékkel ha akad otthon, de e nélkül is finom. Hagyjuk kihűlni.

CSOKOLÁDÉ glazúr

Hozzávalók:

2 db tojássárga

2 lk konyak

3 kanál tej

200 gr olvasztott főzőcsoki

1 1/2 csésze porcukor

2 lk vaj

Elkészítés:

Mindent összekavarni miután a csokit már gőz felett megolvasztottuk. Ha túl sűrű lenne, lehet bele tenni még 1 kanál tejet.

CSOKOLÁDÉ FELFÚJT

(SUFLE SOKOLÁTÁS)

Hozzávalók:

4 db. 100 gr-os főzőcsokoládé

8 tojás

1 1/2 csésze rétesliszt

2/3 csésze vaj

8 leveseskanál cukor

kevés kakaópor a beszóráshoz

Elkészítés:

1. Felolvasztjuk a csokoládékat (gőz fölött), beletesszük a vajat és a cukrot. Hagyjuk langyosra hűlni.

2. A tojásokat  enyhén felverjük és a hőmérsékletkiegyenlítés elvét követve, a masszához adjuk. A masszához hozzáadjuk a lisztet.

3. A kuglófformát kivajazzuk és liszt helyett kakaóporral szórjuk be.

4. Kb. 10 perc sütés kell nagyon forró, előmelegített sütőben.

Megj:

Ez az édesség úgy finom ha belül csaknem krémjellegű, nem szabad túlsütni.

DARÁS DIÓS 

(KARIDÓPITA)

Hozzávalók:

1 1/2 csésze liszt

1 1/2 csésze cukor

2 csésze dara

5 tojás

250 gr tört dió

200 gr margarin

2 kiskanál sütőpor

Szirup:

2 csésze cukor

4 csésze víz

1 darabka narancshéj

1 fahéjdarabka

Elkészítés:

1.A mixerben habosra kavarjuk a tojásokat a cukorral.

2. Hozzáadjuk az olvasztott margarint, a búzadarát, a sütőporos lisztet, a diót és addig kavarjuk míg jól összeáll a massza.

3. Egy közepes tepsit kizsírozunk, beleöntjük a nem túl folyós, de még önthető masszát és 35-40 percig sütjük közepes sütőben (180 ºC).

4. Mikor a beleszúrt éles késre vagy kötőtűre nem ragad semmi, kikapcsoljuk a sütőt, fokozatosan kihűtjük majd ha már langyos ráöntjük lassacskán a meleg szirupot. Másnapra a szirupot teljesen felissza a sütemény és tálalható.

ÉDES TEJESPITA

(GLIKJÁ GÁLÁKTÓPITÁ)

Hozzávalók:

250 gr vaj vagy zsíros  margarin olvasztva

6 csésze tej

10 leveseskanál liszt

1 1/2 csésze cukor

2 tojás (lehet több is)

6-7 vékony réteslap

Elkészítés:

1. Elkészítjük a krémet. A tejből elveszünk egy csészével, ebben feloldjuk a lisztet úgy hogy lassan töltögetjük a liszthez a tejet, miközben fakanállal kavarjuk hogy ne csomósodjon meg. A tej megmaradt részét a tűzre tesszük és még mielőtt felforrna, hozzátesszük a feloldott lisztet. Kavargatva besűrítjük mint a besamel krémet. Mikor besűrűsödött levesszük, beleteszünk  két kanál vajat, a cukrot és kihűtjük.

2. Miután kihűlt a krém, hozzátesszük a 2 felvert tojást, lassacskán és állandóan kavargatva hogy a tojások jól elkeveredjenek a krémmel.

3. Egy nagyobb tepsit kikenünk vajjal vagy olajjal és leterítjük az első réteslapot, a kilógó részeket kihajtva a tepsi szélére, ezt megkenjük megint olajjal-vajjal majd erre rátesszük a második lapot, megkenjük, és így folytatjuk míg elfogynak a lapok.

4. A leterített lapokra ráöntjük a krémet, a lapok széleit körben bedugdossuk és közepes sütőben alsó rácson pirosra sütjük. Inkább hidegen fogyasztjuk mert akkor már könnyen lehet vágni és a krém is megdermed, könnyen kezelhető.

ÉDES TEJESPITA Anna módra

(GLIKJÁ GÁLÁKTÓPITÁ)

Hozzávalók:

6 csésze tej

7 púpozott kanál liszt

1 csésze cukor

2 tojás

4-5 vékony réteslap

1 tojás a tetejére

olvasztott vaj vagy margarin a lapok kenéséhez

Elkészítés:

1. Elkészítjük a krémet. A tejet a liszttel összekavarjuk lassacskán, ügyelve hogy ne csomósodjon meg. Felfőzzük. A krémnek kicsit sűrűnek kell lennie mint a besamel krémnek, ezt a liszt megfelelő adagolásával érjük el. Tehát pl. ha összekavarás után nagyon híg a krém, akkor teszünk még egy fél kanál lisztet. Megsózzuk (fél kiskanál tengeri só), beletesszük  a cukrot és kihűtjük.

2. Miután kihűlt a krém, hozzátesszük a 2 felvert tojást, lassacskán és állandóan kavargatva hogy a tojások jól elkeveredjenek a krémmel.

3. Egy nagyobb tepsit kikenünk vajjal és leterítjük az első réteslapot, a kilógó részeket kihajtva a tepsi szélére, ezt megkenjük megint olajjal-vajjal majd erre rátesszük a második lapot, megkenjük, és így folytatjuk míg elfogynak a lapok.

4. A leterített lapokra ráöntjük a krémet, a lapok széleit körben bedugdossuk. A maradék tojást felverjük és ezzel meglocsoljuk a krémet. Közepes sütőben alsó rácson pirosra sütjük. Inkább hidegen fogyasztjuk mert akkor már könnyen lehet vágni és a krém is megdermed, könnyen kezelhető.

FANURÓPITA

(FANURÓPITÁ)

A Fanurópitát Szent Fanuriosz napján készítik és tulajdonképpen egy böjtös kéjk.

Hozzávalók:

4 csésze liszt, sütőporral elkeverve

1 csapott kiskanál fahéjpor

1 csésze étolaj

1 csésze és 2 kanál cukor

12 kanál  narancslé

1/2 csésze víz

egy csipet szódabikarbona

1 citromreszelék

1 csésze szőke mazsola

1 csésze durvára őrölt dió

porcukor

Elkészítés:

1. A lisztet összekeverjük a fahéjporral. Egy tálban jól összekeverjük az olajat, a narancslevet, a vizet, a szódát és a citromreszeléket. Miután pár percig keverjük, hozzáadjuk a lisztet, a mazsolát és a diót. Jól összedolgozzuk.

2. Egy 32-cm átmérőjű kerek tepsit kiolajozunk, beszórjuk liszttel, kifordítjuk a fölösleges lisztet belőle. Beleöntjük a masszát.

3. Közepes sütőben körülbelül 45 percig sütjük. Mikor kész van fokozatosan kihűtjük (résnyire nyitjuk a sütőajtót), majd mikor még langyos megszórjuk a porcukorral. Finomabb ha 24 órát állni hagyjuk fogyasztás előtt.

FORGÓCSKÁK

(FURFURAKIA)

Hozzávalók:

1/2 kg réteslap

1/3 csésze étolaj

kisütéshez való olaj

Sziruphoz:

1,5 pohár vizet összefőzünk 2,5 pohár cukorral, 1 leveseskanál citromlével és egy darabka vaniliarúddal. Pár percig főzzük, amíg összeáll majd hagyjuk kihűlni.

Elkészítés:

1. 5 réteslapot egymásra terítünk, egymás között jól megolajozva őket. 5 cm széles szalagokat vágunk belőle, amelyeket továbbra úgy vágunk meg, hogy 5x5 cm-s kockákat kapjunk. A kockák négy sarkát bevágjuk és behajtogatjuk őket úgy mint mikor a gyerekeinknek készítünk forgót. A közepét kicsit megnyomjuk hogy ne nyíljanak szét.

2. A forgócskákat olajban kisütjük és egy hosszúkás tálra pakoljuk.

3. A sziruppal nyakon öntjük őket.

Megj:

A forgócskákat meg lehet szórni pörkölt, apróra vágott dióval, mandulával vagy mogyoróval. Ugyanilyen édes falatkákat lehet előállítani ha 2 réteslapot felcsavarunk szorosan, majd apró falatkákat (tekercseket) vágunk, ezeket kisütjük olajban, majd a fent leírt módón sziruppal leöntjük.

FAHÉJAS KÉJK

(KÉJK ME KÁNELLA)

Hozzávalók:

3,5 csésze liszt 

1,5 csésze vaj vagy olaj 

1,5 csésze cukor 

5 tojás 

0,5 csésze tej 

3 kiskanál sütőpor 

4 kiskanál fahéj 

2 púpozott mokkáskanál szegfűszegpor 

2 lk konyak

Elkészítés:

1. A lisztet összekeverem egy csipet sóval, a sütőporral, fahéjjal, szegfűszeggel.

2. A tojások fehérjét különválasztom a sárgájuktól. A mixerben a vajat (olajat) habosra keverem a cukorral (kb. 10 perc) majd utána hozzáteszem a tojások sárgáját és jól összekeverem.

3. A mixert a leglassúbb sebességre kapcsolom és a benne lévő masszához felváltva adagolom a keményre felvert tojásfehérjét és a lisztet. (Kezdőknek: azért kell lassan összekeverni mert hanem "megtörik" a tojásfehérje és nem nő fel szépen a tészta.)

4. A masszát beleöntjük az alján kizsírozott, kilisztezett kuglóf illetve kéjk formába. (Kezdőknek: az oldalait nem zsírozzuk ki mert megakadályozza a tészta szép felnövését).

5. Előmelegített sütőbe tesszük, az alsó rácsra, és 175-180 fokon körülbelül egy órát sütjük. Mikor szépen megbarnul a teteje és a beleszúrt kötőtűre vagy éles késre nem ragad semmi, akkor készen van.

6. Lekapcsoljuk a sütőt, résnyire kinyitjuk az ajtaját és hagyjuk langyosra hűlni. Rácsra borítjuk, megfordítjuk, megszórjuk még langyosan porcukorral vagy leöntjük csoki mázzal, majd mielőtt letakarjuk hagyjuk teljesen kihűlni. Kihűlés után fedős kuglóftartóban tároljuk mert kiszárad a levegőn.

HÁZI HALVA

(HÁLVÁSZ)

Hozzávalók:

25 dkg búzadara

1 vizespohár (200 ml) olívaolaj

1 csésze tört vagy apróra vágott dió

Szirup

4 pohár vizet összefőzünk 2 pohár cukorral és egy darabka fahéjjal. Pár percig főzzük, amíg összeáll majd hagyjuk kihűlni.

Elkészítés:

1. Az olajat felhevítjük egy lábosban majd lassan lassan hozzáöntjük kevergetve a darát.

2. Mikor kicsit megbarnult, óvatosan hozzáöntjük a szirupot (vigyázat szökik!!) és tovább kavarjuk nehogy odakapjon.

3. Mikor már kezd sűrűsödni hozzátesszük a diót és még annyi ideig kavarjuk amíg jól elválik a lábos szélétől.

4. Magas torta vagy kuglófformába öntjük, ráteszünk egy tányért, rögtön megfordítjuk és hagyjuk így kihűlni. Mikor kihűlt, levesszük róla a formát és a tányérban tálalható a szépen megkeményedett házi halva.

Megj:

A masszába dión kívül mazsolát is lehet tenni, majd a végén tálaláskor szezámmaggal megszórni.

JOGHURTOS SÜTEMÉNY

(KÉJK MÉ JÁURTI)

Ez az édesség tulajdonképpen egy keverttészta. Magyarországon kefirrel készítik joghurt helyett.



Hozzávalók:

(28 cm átmérőjű tepsihez)

4 egész tojás

3 doboz joghurt (250 gr-os doboz)

3 joghurtosdoboz kristálycukor/kicsi vaniliás cukorral/

4 joghurtosdoboz síma liszt

1 joghurtosdoboz étolaj

1 csomag sütőpor

1 csipetnyi szódabikarbona

1 csipetnyi reszelt citromhéj

Elkészítés  

A hozzávalókat robotgépben összedolgozzuk, majd beleöntjük egy alufóliával vagy sütőpapírral bélelt tepsibe. A tetejét ízlés szerint a következőkkel díszithetjük: darabolt dió, mogyoró, mandula, mazsola, csokidarabok, kandírozott gyümölcsök, magozott meggy, cseresznye, stb. Előmelegített sütőben, közepes lángon kb. 40 percig sütjük, amíg szépen megbarnul a teteje. Ha kész, csukott ajtónál hagyjuk a sütőben még pár percig.  

Máz: 15 dkg porcukrot 3 evőkanál kakaóval, 3 dkg margarinnal és 2 evőkanál lobogó forró vízzel összekeverünk, majd a sütemény tetejére simítjuk. Hagyjuk kihűlni, csak úgy szeleteljük!

SZIRUPOS KRÉMES LEPÉNY

GALAKTOBUREKO

A "galaktobureko" a szirupos sütemények kategóriájába tartozik, és mint olyan az egyik legkedveltebb. Nem nehéz az elkészítése és édesszájúaknak garantáltan kedvence.

Hozzávalók:

egy 25x40 cm-s tepsihez

12 vékony réteslap

olvasztott vaj a lapok kenéséhez

A krémhez:

2 l tej

1 csésze cukor

2 leveseskanál friss olvasztott vaj

1 csésze finom búzadara (gríz)

5-6 tojás

egy kis vaniliapor

1 leveseskanál citromhéjreszelék

A sziruphoz:

3 csésze cukor

2 csésze víz

1 citromnak a leve

1 fahéjrudacska

Elkészítés:

1. A tejet egy lábosban odatesszük főni.

2. A tojásokat jól felverjük, majd összekeverjük a vaniliával, a cukorral és a búzadarával. Ahogy felfő a tej, levesszük a tűzről és egy keveset a tojásos masszához öntünk folyton kavargatva azt. Mikor így jól felhigítottuk a masszát és a hőmérsékletkiegyenlítés elvének eleget téve felforrósítottuk, az egészet beleöntjük - kevergetés közben - a tejbe, majd visszatesszük az alacsony hőfokú lapra hogy felfőzzük. Miután felfőtt a krém kavargatva besűrítjük, majd levesszük a tűzről, beletesszük a vajat, feloldjuk.

3. Megvajazzuk a tespit és belehelyezzük az első 6 réteslapot, de úgy hogy egyenként mindegyiket megvajazzuk (megkenjük egy ecset segítségével az olvadt vajjal). A lapok széleit hagyjuk kilógni a tepsiből. Miután mind a 6 lap le van terítve, ráöntjük egyenletesen a krémet, majd a lapok széleit ráhajtogatjuk. Ezek után egyenként megvajazva rátesszük az egészre a következő 6 réteslapot. Ha a széleik kilógnak a végén begyúrjuk a tepsi oldalai mentén a sütemény mellé.

4. Az ilyen módon előkészített lepény tetején késsel bejelöljük a szeleteket, majd megfröcsköljük vízzel. Előmelegített közepes sütőben 180 fokon kell sütni körülbelül 50-60 percet, amíg a krém átsül és a felső réteslap jól megsül. A legjobb ha a sütő alsó rácsára tesszük hogy biztosan átsüljön az alsó lap is. Közben elkészítjük  a szirupot.

5. A sziruphoz való alapanyagokat együtt főzzük körülbelül 5 percig. A citromlevet egy fél citrom héjával is lehet helyettesíteni, ez esetben miután a szirup készen van, a citromhéjat értelemszerűen kidobjuk.

6. Kivesszük a megsült lepényt a sütőből és merítőkanállal lassanként ráöntjük a langyos szirupot, úgy hogy minden részére jusson. Ne ijedjünk meg ha soknak tűnik, mire kihűl a lepény jól beszívja az egészet. Kihűlésig nem szabad betakarni a lepényt mert megpuhulnak, eláznak a felső lapok amelyeknek ropogniuk kell.

MANDULÁS CSOKOLÁDÉ

(SOKOLÁTÁKJA ME XIRUSZ KÁRPUSZ)

Hozzávalók:

keserűcsokoládé

durvára vágott mandulabél

Elkészítés:

1. A csokoládét megolvasztjuk gőz fölött. Belekeverjük a mandulát majd kanállal aluminiumfóliára halmokat rakunk.

2. Betesszük 3-4 órára a mélyhűtőbe, majd utána egy dobozban, tálban egymásra pakolva a jégszekrényben tároljuk.

Megjegyzés

Ezt lehet készíteni dióbéllel, kimagozott aszalt szilvával vagy kimagozott aszalt datolyával.

MAZSOLÁS KÉJK

(KÉJK ME SZTÁFIDESZ)

Hozzávalók:

6 tojás

2 csésze cukor

2 csésze liszt

1 kiskanál sütőpor

1 csésze olaj

1 csésze mazsola

2 kiskanál szegfűpor-fahéjpor

1 csésze tej

narancsreszelék

Elkészítés:

1.  A tojásokat a cukorral mixerbe tesszük, habosra keverjük (kb. 10 perc).

2. Hozzátesszük az olajat lassacskán csorgatva. A sütőporral, fahéj és szegfűszegporral összekevert lisztet lassacskán adagoljuk, közben tovább keverünk, adagoljuk a mazsolát, a narancsreszeléket, a tejet és még pár percig kavarjuk hogy minden hozzávaló jól elkeveredjen. Vigyázzunk a massza megfelelő sűrűségű legyen, ha túl híg még keverünk hozzá lisztet, hogy még folyó de sűrű tésztát kapjunk.

3. A kuglófsütőt kiolajozzuk, kilisztezzük (csak az alját). Belezúdítjuk a masszát és közepes sütőben (180 fokon az elektromos sütőben) körülbelül egy órát sütjük, az alsó rácson. Ha a beleszúrt kötőtűre, éles késre már semmi nem ragad, a cake készen van. 

5. Kinyitjuk a sütő ajtaját résnyire és hagyjuk lassacskán kihűlni. Mikor langyos, kuglóftartóba tesszük és födetlenül hagyjuk teljesen kihűlni.

6. Ha kihűlt födhető kuglóf formában kell tartani, mert kiszárad.

MEGGYES SÜTEMÉNY

(PITA ME VISZINO)

Hozzávalók: 

120 gr margarin 

100 gr cukor 

2 tojás 

1 kiskanál sütőpor 

80 gr finomra őrölt mandulabél 

200 gr liszt 

50 gr finom búzadara 

1/2 kiskanál fahéj 

600 gr meggykompót 

1 kiskanál corn flour

Elkészítés:

1. A mixerben habosra keverjük a cukrot az olvasztott margarinnal, hozzáadjuk a tojásokat, jól összekeverjük. Ezután adagoljuk a többi hozzávalót: a mandulabelet, a búzadarát, a sütőporral és fahéjjal elkevert lisztet, és jól összekavarunk mindent, akár a kezünkkel is, hogy homogén massza legyen.

2. A kompótot leszűrjük. A levébe lassacskán belekeverjük a corn flourt, vigyázva hogy ne legyen csomós. Odatesszük főni, majd ahogy elkezd rotyogni rögtön be is sűrűsödik. Ekkor belezúdítjuk a meggyet, lehúzzuk a tűzről, jól összekeverjük. Picit hagyjuk kihűlni.

3. Egy őzgerincformát, vagy akár kerek közepes tortaformát kikenünk vajjal vagy margarinnal és a massza 2/3-t belelapítgatjuk a kezünkkel. A massza ragacsos, ezért vagy vizes vagy olajos kézzel dolgozzunk.

4. Erre ráöntjük a sűrű meggyes masszát, majd a tetejére a maradék 1/3 tésztát,   morzsoljuk, mint ahogy a képen látható, vagy ellapogatjuk a kezünkben és lapszerűen betakarjuk vele a tölteléket. Előmelegített sütőben 200 fokon 35-40 perc alatt készre sül.

MÉZES STANGLI

(MELOMÁKÁRONÓ)

Hozzávalók:

125 gr vaj 

2 kávéskanál citromhéj-reszelék 

1/3 csésze cukor 

1/3 csésze olaj 

2 csésze közönséges liszt 

1 csésze sütőporos liszt 

1/4 mozsárban tört dió (darált, apróra vágott, stb.) 

2/3 csésze narancslé 

1 mokkáskanál szegfűszegpor 

1 mokkáskanál fahéjpor 

szirup

 Díszítéshez:

2 kanál törtdió 

2 kiskanál szezámmag

Sziruphoz

1 1/2 pohár méz 

1 1/2 pohár cukor 

3 pohár víz 

1 citrom leve

Elkészítés:

1. A mixerben összekeverjük a vajat, cukrot és a citromhéjreszeléket, addig amíg krémes állagúvá válnak. Lassanként hozzáadjuk az olajat és addig keverjük még amíg kissé habos lesz az egész.

2. Betesszük a matyukát:) egy nagy tálba, majd összekeverjük a kétféle liszttel, dióval és a narancslével, majd puha tésztát gyúrunk belőle. Mivel a liszt állaga különbözik országok és országok között, arra kell figyelni hogy a tészta állaga relatíve puha, de formálható legyen. Ez ügyben lehet variálni az olaj, narancslé mennyiséggel és persze a liszttel is.

3. Csapott kanálnyi mennyiséget kézbe veszünk és hosszúkás, lapos, tenyérnyi vagy meg kisebb hosszúkás fasírtkákat formázunk belőle (én az utóbbi alkalmakkor rákaptam a kerek fasírtformákra, de lapítva). Ez a hagyományos forma, de lehet készíteni kerek formájúra is, kinek hogyan esik jól. Kikent (vagy sütőpapíros) lapos tepsire helyezzük egymástól tisztes távolságra, megnyomjuk kicsit egy villával hogy laposodjanak és megszurkáljuk őket enyhén, majd közepes sütőben körülbelül 20 percig sütjük, amíg szépen megpirulnak (nem odasütni!!). Utána 5 percig még a tepsiben hagyjuk, majd áttesszük a grillrácsra hűlni. Közben elkészítjük a szirupot, a hozzávalókat addig főzzük amíg besűrűsödnek (kb. 5-10 perc).

4. A megsült, még langyos stanglikat belepakoljuk egy tálba rétegesen egymásra és közben locsoljuk őket bőven a sziruppal. A telepakolt tálban a szirup annyi kell legyen hogy majdnem ellepje a stanglikat, mert beszívják és nem marad belőle majdnem semmi egy nap múlva. Megszórjuk őket a szezámmag és tört dió keverékével. Mi akkor szeretjük ha nagyon szirupos, van aki szárazabban, ilyenkor jobban vagy kevésbé kell sziruppal locsolászni. Sokáig eláll, de igazi az első héten, főleg az első 2 napon. Minél latyakosabb annál tovább eláll csukott dobozban.

ARANCSOS KÉJK DIÓVAL

(KÉJK ME PORTOKÁLI KE KÁRIDJA)

Hozzávalók:

3/4 csomag margarin (a 250 gr-os csomagolásból)

1 csésze cukor

3 tojás

2 csésze liszt

1 kiskanál sütőpor

3 kanál konyak

4 kanál tört dió

fél narancsnak a leve

fél narancsnak a héja apróra (kockára) vágva

narancslekvár



Elkészítés:

1. A margarint szobahőmérsékleten hagyjuk megolvadni, vagy kis edényben megolvasztjuk és hagyjuk kihűlni. A cukorral mixerbe tesszük, habosra keverjük (kb. 10 perc).

2. Hozzátesszük a tojásokat, jól összekavarjuk, majd a konyakot, a narancslevet és a narancshéjat. Tovább keverjük.

3. A sütőporral összekevert lisztet lassacskán adagoljuk, közben tovább keverünk. A végén hozzáadjuk a tört diót is és még pár percig kavarjuk hogy minden hozzávaló jól elkeveredjen.

4. A kuglófsütőt kiolajozzuk, kilisztezzük (csak az alját). Belezúdítjuk a masszát és közepes sütőben (180 fokon az elektromos sütőben) körülbelül egy órát sütjük, az alsó rácson. Ha a beleszúrt kötőtűre, éles késre már semmi nem ragad, a cake készen van. 

5. Kinyitjuk a sütő ajtaját résnyire és hagyjuk lassacskán kihűlni. Mikor langyos, kuglóftartóba tesszük és megkenjük narancslekvárral majd hagyjuk teljesen kihűlni.

6. Ha kihűlt födhető kuglóf formában kell tartani, mert kiszárad.

NARANCSOS KÉJK MAZSOLÁVAL

(KÉJK ME PORTOKÁLI KE SZTÁFIDÉSZ)

Hozzávalók:

6 tojás

2 csésze cukor

2 1/2 csésze liszt

1 kávéskanál sütőpor

1 csésze étolaj

1 csésze fekete, szárított mazsola

2 narancsnak a héja lereszelve

2 narancsnak a leve

Elkészítés:

1. A cukorral a tojásokat a mixerbe tesszük, habosra keverjük (kb. 10 perc).

2. Hozzátesszük lassacskán az olajat, jól összekavarjuk, majd a mazsolát, a narancslevet, a narancshéjat és a sütőporos lisztet ügyelve hogy annyi liszt legyen amitől még folyós de sűrű masszát kapjunk. Tovább keverjük még pár percig.

3. A kuglófsütőt kiolajozzuk, kilisztezzük (csak az alját). Belezúdítjuk a masszát és közepes sütőben (180 fokon az elektromos sütőben) körülbelül egy órát sütjük, az alsó rácson. Ha a beleszúrt kötőtűre, éles késre már semmi nem ragad, a cake készen van. 

4. Kinyitjuk a sütő ajtaját résnyire és hagyjuk lassacskán kihűlni. Mikor langyos, kuglóftartóba tesszük és  hagyjuk teljesen kihűlni.

5. Ha kihűlt födhető kuglóf formában kell tartani, mert kiszárad.

NARANCSOS RÉPA KÉJK

(KAROTKÉJK ME PORTOKÁLI)

Hozzávalók:

6 tojás

2 csésze cukor

2 csésze liszt

1 kiskanál sütőpor

1 csésze olaj

1 csésze reszelt sárgarépa

1 kávéscsésze likőr (Grand Marnier)

1 narancsnak a reszelt héja

Elkészítés:

1.  A tojásokat a cukorral mixerbe tesszük, habosra keverjük (kb. 10 perc).

2. Hozzátesszük az olajat lassacskán csorgatva. A sütőporral összekevert lisztet lassacskán adagoljuk, közben tovább keverünk, adagoljuk a narancshéjat, a répát és a likőrt és még pár percig kavarjuk hogy minden hozzávaló jól elkeveredjen. Vigyázzunk a massza megfelelő sűrűségű legyen, ha túl híg még keverünk hozzá lisztet, hogy még folyó de sűrű tésztát kapjunk.

3. A kuglófsütőt kiolajozzuk, kilisztezzük (csak az alját). Belezúdítjuk a masszát és közepes sütőben (180 fokon az elektromos sütőben) körülbelül egy órát sütjük, az alsó rácson. Ha a beleszúrt kötőtűre, éles késre már semmi nem ragad, a cake készen van. 

5. Kinyitjuk a sütő ajtaját résnyire és hagyjuk lassacskán kihűlni. Mikor langyos, kuglóftartóba tesszük és födetlenül hagyjuk teljesen kihűlni.

6. Ha kihűlt födhető kuglóf formában kell tartani, mert kiszárad.

REVANI

(23 cm-s négyszögű tepsihez)

Hozzávalók:

4 tojás

1/3 csésze cukor

1/2 kiskanál vaniliapor

1 narancsreszelék

1 1/2 kanál UZO (görög ánizspálinka)

1/3 csésze narancslé

1/2 csésze búzadara

1/3 csésze tört mandulabél

Sziruphoz:

1 citrom

1 csésze cukor

1 csésze víz

1 kiskanál citromlé

Elkészítés:

1. Kivajazunk egy tepsit. A mixerben alaposan összekeverjük a tojássárgát, cukrot, vaniliát és narancsreszeléket. Lassacskán és folyamatosan keverve hozzátesszük az UZO-t.

2. Áttesszük a masszát egy nagyobb tálba, majd hozzáadjuk a narancslevet, búzadarát, mandulát és lassan kézzel összekeverjük. Letakarjuk és 30 percet pihentetjük.

3. Felverjük a tojásfehérjét és lassacskán, vigyázva a masszához keverjük kézzel.

4. Tepsibe öntjük az anyagot és közép meleg sütőben körülbelül 20 percet sütjük. Mikor kész, még melegen ráöntjük a szirupot, hagyjuk kihűlni, majd kockákra vágjuk.

Szirup:

Megmossuk a citromot, lehántjuk a héját és csíkokra vágjuk. Egy kisfazékba tesszük a cukrot, a citromlevet és a vizet, addig kavargatjuk a tűzön amíg a cukor elolvad anélkül hogy főne. Hozzáadjuk a csíkokra vágott citromhéjat és lassú tűzön hagyjuk rotyogni anélkül hogy lefednénk vagy kavarnánk, 5 percig. Hagyjuk hogy kicsit a hőfoka lemenjen, de még melegen öntjük a tésztára.

SÜTŐTÖK CAKE

(KÉJK ME KOLOKITHA)

(28 cm átmérőjű kerek formához)

Hozzávalók:

60 dkg lereszelt vagy apró kockára vágott sütőtök

20 dkg cukor

7 tojás

10 dkg margarin

15 dkg sótalan mandulabél

80 gr liszt

50 gr corn flour

1 kiskanál sütőpor

1/2 kiskanál őrölt szegfűszeg

1/2 kiskanál őrölt fahéj

2 leveseskanál brandy

Elkészítés:

1. A sütőtököt odatesszük egy lábosba puhulni, egy kanál cukorral és egy kanál vízzel.

2. A cukrot habosra mixeljük a tojásokkal, majd a margarinnal. Mikor már habos és hólyagok pattannak a felületén (kb.10 perc) hozzáadjuk a mandulát, sütőporos lisztet, corn flourt, szegfűszeget, konyakot, végül pedig a megpuhult tököt.

3. Kikenünk margarinnal egy kerek formát, enyhén belisztezzük és beleöntjük a masszát. Közép meleg sütőben pirosra sütjük (kb. 50 perc). Mikor elválik az edény széleitől és már jól jön az illata készen van. Fokozatosan kihűtjük majd még melegen megszórjuk porcukorral.

Tipp:

Ha sütőtököt reszelés után lefagyasztjuk akkor olvadáskor minden folyadék kifolyik belőle (szitában kell felolvasztani), így egyenesen bele lehet tenni a masszába, nem kell puhítani még külön lábosban.

SZILVÁS KAVART

(KÉJK ME DÁMÁSZKINÁ)

Hozzávalók:

35 dkg cukor

5 tojás

250 margarin vagy 2 dl étolaj

35 dkg sütőporos liszt

citrom és narancsreszelék

legalább 1/2 kg szilva



Elkészítés:

1. A gyümölcsöt megmossuk, megtisztítjuk, kimagozzuk. Kis kockákra vágjuk majd cukorral és fahéjjal egy tálban összekeverjük. Beleöntjük a cake forma kivajazott, lisztezett aljába.

2. A cukrot és a tojássárgákat habosra keverjük, hozzáadjuk a margarint vagy olajat, a reszeléket. Kemény habot verünk a tojások fehérjéből majd ezt is hozzáadjuk a masszához, majd ebbe óvatosan belekavarjuk a lisztet, annyit hogy sűrű de még folyós massza legyen.

3. Beleöntjük a formába, alsó rácson 180 fokon kisütjük, ahogyan a kéjkeket. Fokozatosan kihűtjük, majd tálra borítjuk.

Megj:

Habár a fénykép magas kuglóf formában készült süteményről árulkodik, finomabb hogyha a joghurtospita (következő recept) képen látható nagyobb de alacsonyabb tepsiben készül, több gyümölccsel. Akkor a legfinomabb ha a tészta körülbelül 2 cm-s, jó réteg gyümölccsel a tetején. A magas formát használhatjuk akkor ha nincs elég gyümölcsünk, így több lesz a tészta, kicsit szárazabb a sütemény.

Tipp:

A gyümölcsös kevert tésztáknak nem árt ha egy kiskanállal több sütőport teszünk bele a kelletténél, ez segít abban hogy a tészta a gyümölcs súlyának ellenére jól felnőjön.

SZIRUPOS JOGHURTOS CAKE

(JÁURTÓPITÁ)

Ez az édesség tulajdonképpen egy szirupos keverttészta. Éppen ezért az elkészítése nem nehéz. Ez családom egyik kedvenc süteménye.



Hozzávalók:

(28 cm átmérőjű tepsihez)

1-1,5 csésze liszt (annyi hogy vastag, de még folyó massza legyen)

150 gr vaj vagy margarin olvasztva de nem melegen

1 csésze cukor

1 citromnak a héja lereszelve

250 gr zsíros, kicsöpögtetett joghurt

(megj. a görög 10 %-os zsiradék tartalmú joghurt amit ebbe használnak a vastag, zsíros tejfölre hasonlít)

5 tojás

4 csapott kiskanál sütőpor (ha eleve sütőporos lisztet használunk akkor is be lehet segíteni 1 csapott kiskanállal)

A sziruphoz:

3 csésze cukor

2,5 csésze víz

citromreszelék

1/2 citrom leve

ízléstől függően 1 fahéjrudacska

Elkészítés:

1. Különválasztjuk a tojások fehérjét a sárgájától. A mixerbe vagy keverőtálba tesszük közben a vajat a cukorral és addig keverjük amíg a cukor elolvad és a massza habos lesz (kb. 10 perc). 

2.  Kivajazzuk, lisztezzük a tepsit majd felverjük a tojásfehérjét kemény masszává. Ezek után beletesszük a tojássárgákat a mixerben lévő habos masszába és jól összekeverjük. Következik a joghurt és a citromhéjreszelék, majd a liszt amelyet felváltva adagolunk a tojásfehérjével. Attól a perctől kezdve hogy elkezdjük a tojásfehérje adagolását, a mixert a legalacsonyabb sebességi fokon használjuk, a célunk az alapanyagok jó összekeverése, nem a habosítása. Vigyázva összekeverünk mindent és beleöntjük az előkészített tepsibe. Előmelegített sütőben, alsó rácson sütjük 180 fokon körülbelül 60 percet.

3. Közben elkészítjük a szirupot, minden hozzávalót összefőzünk körülbelül 5 percig.

4. A megsült pitát kivesszük, szeletekre vágjuk majd merítőkanállal lassacskán ráöntjük a meleg szirupot, úgy hogy mindenhova jusson. Hagyjuk kihűlni a süteményt fedetlenül.

SZIRUPOS MANDULÁSCAKE

(ÁMIGDÁLÓPITÁ)

Hozzávalók:

1 1/2 csésze liszt

1 1/2 csésze cukor

200 gr margarin

2 csésze búzadara

5 tojás

250 gr tört mandulabél

2 kiskanál reszelt narancshéj

kevés fahéj

2 kiskanál sütőpor

A sziruphoz:

2 csésze cukor

4 csésze víz

1 darab narancshéj

1 darabka fahéj

Elkészítés:

1. A mixerben a tojásokat a cukorral habosra keverjük.

2. Hozzáadjuk a margarint, a búzadarát, a lisztet, a narancshéjat, a mandulabelet és a sütőport, jól összekeverjük.

3. Közepes kikent, lisztezett tepsibe terítjük a masszát és 40-45 percet sütjük közepes sütőben (180 fokon az elektromos sütőben). Ha a beleszúrt kötőtűre vagy éles késre semmi nem ragad, a cake készen van.

4. Résnyire nyitott sütőben hagyjuk hűlni, majd mikor langyos óvatosan meglocsoljuk a sziruppal. 

Szirup:

A hozzávalókat összefőzzük kb. 5 percig, Felhasználás előtt langyosra hűtjük és kidobjuk belőle a narancshéjat és a fahéjdarabkát.

NAGYON FINOM SZIRUPOS ALMÁS

(SZIROPIÁSZTI MILÓPITÁ)

(30 cm átmérőjű tepsihez)

Hozzávalók:

125 gr vaj

2 csésze cukor

1 kg alma

4 tojás

1 csésze sütőporos liszt

mazsola (elhagyható)

Elkészítés:

1. Megtisztítjuk az almákat, meghámozzuk és vékonyra feldaraboljuk

2. A tepsibe beletesszük a vajat, 1 csésze cukrot, az almadarabokat, betesszük a meleg sütőbe és jól összerotyogtatjuk az alsó rácson.

3. Közben a mixerben habosra dolgozzuk a tojást a csésze cukorral majd lassacskán hozzáadagoljuk a lisztet. Javít az ízén ha egy citromreszeléket is beleteszünk.

4. Mikor az alma megpuhult, ráöntjük a lisztes masszát és körülbelül fél órát sütjük.

Melegen, frissen felvert hideg tejszínhabbal vagy aromás vaníliafagylalt gömbökkel tálaljuk.

TIRAMISU

Hozzávalók:

1 doboz (250 gr) növényi tejszín

1 doboz (250 gr) krémtúró

4 tojássárga

2 kanál porcukor

piskóta

A piskóta áztató levéhez:

2 pohár víz

2 pohár porcukor

2 kanál nesskávé

1 kis kávéscsésze konyak

Elkészítés:

1. Elkészítjük a krémet: felverjük a cukorral a tojássárgát, hozzáadjuk a krémtúrót majd a tejszínt.

2. A piskóta áztató levébe valókat összekeverjük, majd a piskótákat egyenként gyorsan belemerítjük, vigyázva hogy nehogy elázzanak.

3. A piskótákat lerétegezzük egy körülbelül 28 cm átmérőjű kerek magas tálba vagy ennek megfelelő méretű téglalap alakúba (legjobb hosszúkás téglalap alakúban készíteni melynek a széle a piskóták szélességével megegyezik), majd az első réteg piskótára krémet kenünk, erre rétegezünk piskótát, megint krémet. A felső réteg krém legyen, melyet megszórunk bőven kakaó porral.

VASZILOPITA

Hozzávalók:

250 gr vaj 

2 kiskanal citromhéjreszelék 

2 1/2 csésze cukor 

6 tojás 

1 csésze sütőporos liszt 

2 csésze közönséges liszt 

1/2 kiskanál szódabikarbonát 

1 csésze tej 

2 kanál citromlé 

1/4 csésze pisztácia 

1/4 csésze tört dió 

1/4 csésze tört fehér mandulabél

Diszítéshez:

1/4 csésze pisztácia 

1/4 csésze tört dió 

1/4 csésze vágott mandulabél 

1/4 csésze cukor

Elkészítés:

1. Egy nagy kerek tortaformát béleljünk ki sütőpapírral. A forma legyen 28 cm-es. A mixerben összeverjük a vajat a citromhéjjal, amíg kifehéredik. Hozzáadjuk a cukrot és habosra keverjük. Hozzáadjuk a tojásokat egyenként, jól elkavarva hogy összeálljon az egész .

2. Áttesszük egy nagy tálba a mixerből az egész masszát. Két rendben összekeverjük a kétféle lisztet, a szódát és a tejet, majd az egészet a felvert masszával. Hozzáadjuk a citromlevet és a diót.

3. Beleöntjük a tortaformába majd közepes sütőben kb. 30 percig sütjük. Kivesszük a sütőből, a tetejére rászórjuk az összekevert díszítő anyagot majd még 40 percig sütjük. Hagyjuk 5 percig pihenni majd fordítsuk ki és hagyjuk kihűlni. Ez frissen a legjobb, mint a legtöbb kuglófszerűség. Fagyasztva nem jó, de el lehet tartani pár napot dobozban.

A vaszilopita jellegzetes Újévi édesség. Szilveszter éjszakáján szokás felvágni és mindenhol egy érmét rejtenek el benne, még a készen vásárolható vaszilopitákban is. Aztán felszeletelik az egészet éjfél után majd akire az érme esik azt az eljövendő év szerencsésének kiáltják ki. Vállalati vagy egyéb szervezett bulikon a szerencsés érmetaláló ajándékot is nyer, ami nagyobb jellegű bulik esetében általában valamiféle utazás, szóval nem elhanyagolható dolog:)

APRÓ TEASÜTEMÉNYEK

KULURI SZANTORINIBŐL, TÖLTÖTT

(GEMISZTÁ KULURÁKIA ÁPO TIN SZÁNTORINI)

Hozzávalók:

A tésztához

1/2 kg vaj

szezámmag

1/2 kg cukor

7 tojás

2 narancsnak a leve

1 nagy citrom reszelt héja

1 kiskanál fahéjpor

1 kiskanál szegfűszegpor

1 kiskanál sütőpor

1 kiskanál szódabikarbona

1 kis kávéscsésze konyak

1 1/2 kg fehér búzaliszt

A töltelékhez

1/2 kg mozsárban tört dió

150 gr tört mandulabél

1 kg méz

200 gr morzsa

1 kiskanál fahéj-szegfűszegpor

1 tojásfehérje felverve

Elkészítés:

1. Elkészítjük a tésztát, akár mixerben akár kézzel. Habosra keverjük a vajat a cukorral, egyenként hozzáadjuk a tojásokat (egy fehérjét félreteszünk a töltelékbe) és utána egyenként beletesszük a narancsok levét, a konyakban feloldott szódát  majd a liszt felét amiben elkevertük előzőleg a sütőport és a fűszereket. Jól összedolgozzuk hogy sima masszát kapjunk majd lassan lassan kezdjük hozzáadagolni a többi lisztet, miközben egyfolytában gyúrjuk a tésztát. Mikor a tészta összeáll (nem szabad folyósnak lennie, jól nyújtható de nem túl kemény masszát kell kapjunk), letakarjuk egy konyharuhával.

2. A töltelékhez valókat egy tálban összekeverjük.

3. Elkezdjük a formálást és töltést. A tésztából leszakítunk egy citromnak megfelelő darabot és kinyújtjuk szalagszerűre. Egész hosszúságában teszünk bele tölteléket majd összecsavarjuk, illetve becsukjuk hosszában a töltött csőre emlékeztető tésztát. Karika formába hajtjuk, a két végét egymásba tesszük és "összegomboljuk" egy szegfűszeggel. Készítsük el ilyenformán az egész tésztamennyiséget majd kivajazott vagy sütőpapíros tepsibe helyezzük őket egymás mellé de ne túl szorosan. 

4. Előmelegített sütőben 200 fokon (elektromos tűzhely) sütjük, de a vége fele vigyázzunk nehogy odasüljenek. Levegőáramlásos sütőnél elég a 160 fok. Elraktározás előtt hagyjuk kihűlni őket.

KULURI SZMIRNÁBÓL

(KULURÁKIA SZMIRNÉOTIKÁ)

(90-100 darabhoz)

Hozzávalók:

2 kg liszt

9 kávéskanál sütőpor

3 csésze cukor

12 tojás

3 1/2 csésze olvasztott margarin

1 csésze langyos tej

6 vaniliapor

2 tojássárga vízzel elkavarva

mokkáskanál só

Elkészítés:

1. A tojásokat a cukorral habosra keverjük, majd hozzáadjuk a margarint.

2. A lisztet átszitáljuk,  a felébe kavarjuk a sütőport és a vaniliákat, a közepébe lyukat képezünk majd ebbe beleöntjük a tojásos masszát és a szobahőmérsékletű tejet, majd a lisztet finoman beledolgozzuk. Utána hozzáadjuk a többi lisztet, annyit hogy sima, nem folyós, jól formálható masszánk legyen (mint a pogácsánál).

3. Kis ujj hosszúságú rudacskákat formálunk majd tetszés szerint kétfonatú, háromfonatú vagy egyszerűen csak karika alakú kulurikat készítünk. Kivajazott vagy sütőpapíros tepsibe helyezzük őket nem túl szorosan egymás mellé és 200 fokon 20 perc alatt kisütjük.

NARANCSOS KULURI

(KULURÁKJÁ PORTOKÁLJU)

Ez egyben diétás, böjtös teasütemény is mert nem tartalmaz tejet és tojást.

Hozzávalók:

kb. két, a képen látható tepsi megtöltéséhez

1,5 pohár étolaj

1 pohár narancslé

1 narancs reszelt héja

1 zacskó (12 gr) sütőpor

1 kávéskanál szódabikarbonát

1 pohár cukor

1 kg liszt



Elkészítés  

A hozzávalókat alaposan összedolgozzuk de úgy hogy előzőleg a szódát a narancslében megpezsegtetjük. Tetszőleges alakú, formájú sütiket formálunk és sütőpapírral bélelt vagy kikent tepsiben kisütjük közepes, előmelegített sütőben. Kb. 20 perc alatt kész vannak. 

Tipp:

A narancslé és liszt olyan arányban kell legyen hogy a kis pogácsák könnyen formálhatóak legyenek mint a gyurma.

NARANCSOS SZÁRAZ TEASÜTEMÉNY

(KULURÁKJÁ PORTOKÁLJÚ)

Hozzávalók:

1 csésze puha margarin vagy vaj

1 csésze porcukor

2 tojássárga

1/2 csésze frissen csavart narancslé

1 narancs lereszelt héja

2 kiskanál sütőpor

1/2 kiskanál szódabikarbonát

kevés vaniliáscukor vagy vaniliapor

annyi liszt amennyit felvesz (körülbelül 600 gr)



Elkészítés:

A vajat és a cukrot alaposan összemixeljük. Mikor jól kifehérednek hozzáadjuk a tojássárgákat. A lisztben elkeverjük a sütőport, a szódát felfuttatjuk a narancslében és lassacskán minden hozzávalót a tálba öntünk. A lisztből annyi kell hogy jól formázható masszát kapjunk.

Miután a massza jól összeáll, különféle formájú süteményeket formálunk, akár pogácsaszaggatóval is dolgozhatunk. Kedvelt formák a csavartak, ezek apró, 7-10 cm-s kis kalácsokra emlékeztetnek, a kerek pogácsaformájúak és a hosszúkás, kövér téglalap alakúak melyekre villával mintát lehet nyomni. Megszórjuk őket szezámmaggal ha akad otthon és előmelegített, közepes sütőben kb. 20 perc alatt aranysárgára sütjük.

